PETROS kini syarikat berstatus bilion ringgit

AZREEN KERIA

KUCHING: Petroleum Sarawak Berhad (PETROS) iaitu syarikat minyak dan gas milik Kerajaan Sarawak, kini berstatus syarikat berbilion ringgit hanya dalam tempoh lima tahun penubuhannya.

Premier Sarawak, Datuk Patinggi Tan Sri Abang Johari Tun Openg berkata tahun lalu, pendapatan PETROS mencecah RM1.2 bilion, sesuatu pencapaian yang amat ketara.

“Hari ini, saya dengan gembira menyatakan bahawa PETROS adalah antara syarikat bertaraf berbilion ringgit, dengan prestasi kewangan kukuh dan penarafan tinggi  AA3 RAM (agensi penarafan Rating Services Bhd).

“Tahniah PETROS,” katanya berucap pada majlis sambutan ulang tahun ke-5 PETROS di Pusat Konvesnyen Borneo Kuching (BCCK) di sini, malam ini.

Abang Johari berkata, menjadi aspirasi semua rakyat Sarawak untuk melihat dan menikmati hasil mahsul negeri ini dari segi mempertingkatkan taraf hidup mereka dan kualiti prasana serta kemudahan asas.

Ini katanya, sejajar dengan visi untuk menjadikan negeri ini sebuah ekonomi maju berpendapatan tinggi menjelang 2030.

“Oleh itu, apabila saya mengambil alih tampuk kepemimpinan Kerajaan Sarawak pada 2017, PETROS adalah entiti pertama yang ditubuhkan untuk memenuhi aspirasi rakyat Sarawak agar rakyat dapat menikmati kekayaan sumber aslinya,” katanya.

Beliau berkata, penubuhan PERRONAS lima tahun lalu amat bermakna untuk menerokai sumber minyak dan gas di negeri ini dan pada masa sama melindungi kepentingan sumber semula jadi Sarawak.

“Sarawak perlu mengeksplotasi sumbernya secara agresif tetapi secara bertanggungjawab kerana negeri ini perlu memperluaskan ekonominya dan mengikis tanggapan ‘kaya tapi negeri miskin’.

“Secara ringkasnya, sumber minyak dan gas kita belum dibangunkan dengan cara yang benar-benar memberi faedah kepada rakyatnya,” katanya.

See author's posts


Tatsumi Kondo Memorial Workshop diiktiraf bengkel contoh

SIBU: Menteri Muda Kesejahteraan Komuniti, Datuk Francis Harden Hollis dan rombongan baru-baru ini telah meluangkan masa untuk melakukan lawatan terhadap sebuah bengkel contoh dalam bandar ini.

Kenyataan media semalam memberitahu bengkel yang dilawati oleh beliau itu diberi nama Tatsumi Kondo Memorial Workshop dan diangkat sebagai bengkel contoh kerana terkenal dengan kerja mengubah suai kerusi roda untuk golongan memerlukan di Pusat Agape Sibu.

“Lawatan berkenaaan bertujuan untuk mendapatkan maklumat kepakaran dalam pembuatan dan pengubahsuaian kerusi roda.

“Maklumat yang diperoleh menerusi lawatan ini akan digunakan dalam cadangan pembuatan alatan itu di Bengkel Seri Sarawak menerusi perlaksanaan Program OKU Empowerment: Wheel chair modification,” kata beliau.

Harden menerusi kenyataan medianya itu juga memberitahu program berkenaan nanti dijangka memberi ruang kepada golongan Orang Kelainan Upaya (OKU) memperkasa modal insan berkualiti yang mahir dalam pembuatan dan reka cipta baharu.

Terdahulu Tatsumi Kondo Memorial Workshop telah memulakan operasinya pada tahun 2006 dan mengambil nama seorang fisioterapi dari Jepun iaitu mendiang Tatsumi Kondo yang merupakan pelopor inovasi kerusi roda terhadap kanak-kanak berkeperluan khas.

Semenjak dibuka bengkel berkenaan bukan sahaja menerima permintaan dalam sekitar bandar ini malah di seluruh negara dengan teknologi reka cipta itu perlu dipertahankan dan ditambah baik dari semasa ke semasa.

Turut menyertai lawatan beliau adalah Pengarah Jabatan Kebajikan Masyarakat (JKM) Sarawak, Noriah Ahmad, Presiden Persatuan Kanak-Kanak Berkeperluan Khas, Kapitan Dato Janet Lau Ung Hie dan pegawai JKM Sarawak.

Harden bersama rombongan kemudiannya mengadakan lawatan terhadap bangunan tambahan baharu bernilai RM13 juta di Pusat Agape Sibu yang menempatkan ruang perlaksanaan pelbagai aktiviti untuk penghuni di situ.

Oleh VALENTINE NGUMBANG

See author's posts


Kibarkan Jalur Gemilang

IPOH: Pemilik bangunan dan premis di Perak diminta supaya memasang Jalur Gemilang di tempat masing-masing sebagai menterjemahkan semangat patriotik cintakan negara ini.

Pengerusi Jawatankuasa Perumahan, Kerajaan Tempatan dan Pelancongan Perak Datuk Nolee Ashilin Mohammed Radzi berkata pemasangan Jalur Gemilang di setiap kawasan kediaman dan premis perniagaan sepanjang Bulan Kebangsaan perlu dilakukan masyarakat sebagai tanda berterima kasih kepada negara yang sentiasa aman dan harmoni apatah lagi ketika negara masih berdepan dengan penularan pandemik Covid -19.

“Tidak perlu pun ada bendera Jalur Gemilang yang besar, cukup hanya bersaiz kecil dan kita gantungkan bendera di setiap rumah dan premis, ia sudah cukup baik. Kita memahami mungkin ada di antara masyarakat yang agak ketinggalan mengenai sambutan Bulan Kebangsaan ini, jadi mereka belum lagi mengibarkan Jalur Gemilang.

“Saya juga berharap pihak pertubuhan bukan kerajaan (NGO) turut sama dengan kerajaan negeri memainkan peranan berkempen kepada masyarakat supaya Jalur Gemilang dapat dikibarkan di setiap kediaman dan premis,” katanya di sini, semalam.

Beliau berkata kepada pemberita selepas melancarkan Program Mengibar Jalur Gemilang di Pangsapuri Kinta Heights, yang turut dihadiri Datuk Bandar Ipoh Datuk Rumaizi Baharin dan disertai kira-kira 350 penduduk setempat mengibarkan Jalur Gemilang di kediaman masing-masing.– Bernama

See author's posts


Kenali disleksia

MAKLUMAT disleksia. Sumber Kementerian Kesihatan Malaysia

Bukan sahaja sukar membaca suku kata, kadang kala memandang huruf ‘b’ bagaikan ‘d’ dan ‘p’ umpama ‘q’ juga menyebabkan kanak-kanak tercicir dan ketinggalan dalam pembelajaran.

Demikianlah antara masalah sering dihadapi mereka yang menghidapi disleksia namun, apa yang lebih mencabar adalah ketika masalah itu tidak difahami keluarga terdekat malah tidak disedari guru-guru di sekolah.

Perkara ini bukan kerana mereka tidak pandai, namun disebabkan perbezaan cara otak berfungsi dalam menghubungkan simbol visual dengan bunyi membuatkan mereka sukar menguasai atau memahami tugasan yang diberikan.

Apa itu disleksia?

Menurut Pakar kanak-kanak di salah satu hospital swasta di Kuala Lumpur, Dr Salehuddin Sulaiman, kesemua kanak-kanak disleksia akan mengalami masalah pembacaan dan amat sukar untuk memahami sesuatu perkara.

Katanya, sekiranya pelajar normal membaca secara automatik, bagi kanak-kanak disleksia mereka akan membaca secara perlahan.

“Ini kerana mereka sedang mengeja di dalam minda disebabkan otak mereka menumpukan banyak tenaga untuk mengeja, maka aspek pembacaan yang lebih penting, iaitu kefahaman akan terjejas.

“Untuk kanak-kanak normal, otak mereka mungkin mengambil masa setengah saat untuk menutur huruf ‘baca’ namun kanak-kanak disleksia memerlukan dua saat untuk menghasilkan bunyi ‘ba’ dan dua saat lagi untuk ‘ca’,” katanya menerusi laporan Bernama pada Ogos 2019.

Tambah beliau lagi, pada masa sama otak disleksia yang berjaya menghasilkan bunyi ‘ca’, mungkin sudah lupa bunyi ‘ba’ dan ini menyebabkan mereka tidak memahami apa yang dibaca.

Mereka bagaikan perlu ‘berjuang’ untuk membaca dan biasanya dalam tulisan mereka, akan ada huruf yang tertinggal atau salah. Contohnya, ‘mengayuh’ jadi ‘megayuh’ dan ‘ cacat’ jadi ‘cacak’, katanya.

Sementara itu, Menteri Pembangunan Wanita, Kanak-Kanak dan Kesejahteraan Komuniti (KPWK) Sarawak, Dato Sri Fatimah Abdullah,l berkata, disleksia adalah satu ketidakupayaan membaca yang dihadapi seseorang.

Sebagai contoh katanya, mereka yang menghidapi masalah ini, sesuatu huruf atau abjad yang dilihat oleh mereka tidak sama seperti bagaimana individu lain melihat huruf tersebut.

“Kadang-kadang mereka boleh sebut tetapi bila disuruh baca, mereka tidak dapat dan tidak pandai,” katanya pada Majlis Kesejahteraan Komuniti ‘Tautan Kasih’ Bersama Penghuni Sekolah Henry Gurney di Padawan baru-baru ini.

Impak individu menghadapi disleksia

Disleksia boleh dikaitkan dengan keadaan lain seperti Attention Deficit Hyperactivity Disorder (ADHD) dan autisme kerana kadang-kadang kanak-kanak mungkin mempunyai keadaan itu selain disleksia.

Disebabkan masalah membaca, pelajar disleksia juga sering kali dilabel sebagai murid bermasalah atau nakal oleh guru yang tidak faham masalah mereka sedangkan mereka sebenarnya boleh dibentuk dengan cara tersendiri.

Masalah dileksia antara punca seorang tidak dapat menguasai pembelajaran menyebabkan mereka merasa rendah diri, hilang keyakinan dan menjadi punca berlakunya masalah sosial.

Ini kerana ada diantara mereka berusaha mengatasi kelemahan tersebut dengan melakukan pelbagai perkara untuk menarik perhatian orang lain.

Ada sesetengah penghidap disleksia turut melihat huruf bergerak-gerak dan ada juga huruf yang seolah-olah ‘berlari’ di sekeliling kertas, menyebabkan kanak-kanak itu mengambil masa yang lama untuk membaca.

Tambahan lagi, atas sebab itu juga, mereka lambat menyalin tulisan guru atau menyalin nota yang diberikan selain sering melakukan kesilapan ketika membaca huruf, perkataan atau nombor.

Hal ini secara tidak langsung menyebabkan mereka tidak suka membaca atau mengambil bahagian dalam kelas.

Rawatan

Sehubungan itu, ibu bapa yang mengesyaki anak-anak mempunyai ciri-ciri disleksia segera membawa mereka berjumpa doktor untuk diagnosis mereka supaya boleh diletakkan dalam program khas disleksia yang disediakan di beberapa sekolah.

Semakin awal diagnosis disleksia dibuat adalah lebih baik kerana ia dapat segera ditangani.

Rawatan terbaik untuk disleksia adalah menggunakan kaedah pengajaran yang tepat bagi membentuk asas pembelajaran terutama dalam ejaan, membaca dan pengiraan.

Setelah asas itu dibina, kebanyakan kanak-kanak disleksia dapat menjalani kehidupan normal.

Teknik pengajaran khusus telah terbukti memberikan hasil positif bagi membantu kanak-kanak disleksia belajar. Salah satu pendekatan pengajaran yang biasa digunakan adalah pendekatan multisensori iaitu mereka diajar menggunakan lebih daripada satu pancaindera.

Selain itu, ibu bapa atau guru juga boleh menggunakan penanda warna, kapur, blok dan peralatan pembelajaran yang berbeza juga dapat membantu anak belajar dengan lebih baik.

Selalu berikan arahan dengan perlahan dan kuat untuk memastikan anak memahaminya. Pengulangan mungkin juga diperlukan.

Kanak-kanak disleksia mengalami kesukaran untuk fokus. Oleh itu, lebih berkesan mengajar mereka dengan banyak rehat berbanding mengajar secara berterusan selama berjam-jam.

Semasa mengajar pula, disarankan sering menggunakan kaedah kreatif dan menyeronokkan seperti permainan pembelajaran untuk menarik perhatian mereka

Mereka juga wajar diberi peluang kedua kerana dengan kaedah pengajaran betul dan sokongan berterusan ibu bapa di rumah membuatkan anak-anak ini boleh menguasai kemahiran atau pembelajaran sendiri.

Oleh SYAMIMI HUSNA

See author's posts


25 maut kemalangan kereta api Metro

MEXICO CITY: Presiden Mexico, Andres Manuel Lopez Obrador menjanjikan siasatan mendalam untuk mencari dalang yang bertanggungjawab atas kematian sekurang-kurangnya 25 orang dalam runtuhan sebuah landasan kereta api Metro pada Selasa lalu.

Beliau berjanji ketika perkhidmatan kecemasan mengangkat mayat mangsa yang masih terperangkap di dalam kereta api yang terjatuh akibat gerabak runtuh pada malam Isnin lalu.

Puluhan orang cedera dalam kemalangan itu, salah satu yang terburuk yang pernah terjadi di Metro Mexico City menimbulkan persoalan mengenai standard pembinaan dan penyelenggaraan pada rangkaian yang digunakan oleh berjuta-juta penduduk setiap hari.

“Siasatan menyeluruh akan dilakukan… untuk mengetahui kebenarannya,” kata Presiden Andres Manuel Lopez Obrador pada sidang akhbar hariannya, sambil menambah bahawa pakar antarabangsa bebas akan membantu pendakwa raya dalam siasatan.

“Kami tidak dapat masuk ke dalam spekulasi, apalagi menyalahkan kemungkinan pelaku tanpa memiliki bukti,” tambah Presiden sambil memberitahu Mexico berkabung tiga hari.

Jalur metro itu dibina ketika Menteri Luar Negeri Marcelo Ebrard, sekutu rapat Lopez Obrador menjadi walikota ibu kota itu dari 2006 hingga 2012.

“Bagi saya, saya meletakkan sepenuhnya kuasa pihak berkuasa,” kata Ebrard yang dianggap sebagai calon parti pemerintah untuk pemilihan Presiden 2024.

Pada 2014, pengganti Ebrard sebagai walikota, Miguel Angel Mancera menghentikan perkhidmatan di 12 stesen di laluan metro yang sama kerana pembaikan diperlukan kerana penggunaan yang berlebihan.

Kajian kemudian menyimpulkan bahawa terdapat masalah dengan reka bentuk, operasi dan penyelenggaraan trek.

“Bahagian yang mana kemalangan berlaku pada Isnin itu dibina oleh salah satu syarikat jutawan Mexico Carlos Slim,” ujar seorang jurucakap hartawan itu yang mengesahkannya.

‘Kami tidak tahu’

Gerabak dilihat tergantung dari jalan raya metro di selatan ibu kota dengan tali kabel berpintal.

“Dalam kejadian malang itu, beberapa kanak-kanak bawah umur adalah antara 25 yang maut,” kata Walikota Mexico City, Claudia Sheinbaum kepada wartawan.

Hampir 80 yang lain menerima rawatan di hospital.

Operasi menyelamat terpaksa ditangguhkan sebentar pada waktu malam kerana bimbang bangkai kapal itu terlalu tidak stabil, tetapi kemudiannya disambung dengan bantuan kren.

Sebilangan besar mereka yang terbunuh dikenal pasti pada malam Selasa lalu sekali gus memberi harapan sempit yang dikeluarkan oleh beberapa keluarga dan rakan-rakan yang mencari individu yang hilang.

Di sebuah hospital, Jose Luis Vigil mencari jirannya yang dikhuatiri dirempuh di dalam keretanya ketika tiang konkrit gerabak itu runtuh.

“Kami tidak tahu apakah dia sudah mati atau masih hidup?. Ayah tirinya memberitahu bahawa dia sudah meninggal, tetapi seorang wartawan membuat rakaman video yang mana dia terperangkap dan meminta pertolongan,” katanya kepada AFP.

‘Hak kepada kebenaran’

Sheinbaum menjanjikan pemeriksaan struktur garis Metro yang terjejas akan ditutup dan siasatan penuh mengenai punca kemalangan dengan bantuan firma Norway.

“Warganegara memiliki hak untuk mengetahui yang sebenarnya,” kata Sheinbaum yang juga dilihat sebagai pesaing parti pemerintah untuk pemilihan Presiden 2024.

Ricardo de la Torre, seorang penduduk Mexico City yang tinggal berdekatan dengan Laluan 12, mengatakan bahawa dia risau akan kualiti jambatan tersebut kerana kereta api membuat bangunan berdekatan bergegar.

“Dengan fakta sederhana itu, kami tahu bahawa pembinaannya tidak baik,” katanya.

Pemimpin kesatuan pekerja kereta bawah tanah, Fernando Espino memberitahu saluran televisyen Milenio bahawa para jurutera telah melaporkan kegagalan dalam talian dalam pelbagai kesempatan.

“Itu mungkin kelalaian. Mereka tidak menganggapnya serius,” tambahnya sambil menyatakan bahawa tidak seperti jalur metro lain, Nombor 12 dikendalikan oleh firma luar.

Kejadian pada Isnin itu berlaku lebih dari setahun setelah dua kereta api bawah tanah bertembung di Mexico City menyebabkan seorang maut dan sekitar 40 cedera ketika penumpang yang panik melarikan diri akibat asap lebat.

Pada Januari lalu, seorang dilaporkan mati dan 29 mengalami kecederaan akibat menyedut asap kebakaran di pusat kawalan metro.

Dalam salah satu kemalangan terburuk yang pernah berlaku di rangkaian kereta api, dua kereta api Metro bertembung menyebabkan 23 maut dan 55 cedera pada Oktober 1975. -AFP

See author's posts


Valencia cerahkan harapan

GONCALO Guedes menjaringkan gol solo yang memukau ketika Valencia mengekalkan peluang untuk mengesahkan tempat dalam peringkat kumpulan Liga Juara-Juara UEFA dengan mengalahkan Osasuna 2-0 semalam.

Guedes mengawal bola dalam kawasan sendiri dan melepasi empat pemain Osasuna sebelum melengkapkan larian yang menakjubkan dengan rembatan ke sudut atas gawang lawan.

Rodrigo Moreno menjadikan kedudukan 2-0 di Mestalla manakala Osasuna mempunyai peluang di babak kedua, Valencia memperolehi kemenangan selesa sekali gus mengekalkan harapan menduduki empat tempat teratas.

Valencia kekal di tangga kelapan tetapi mengurangkan jurang di belakang Sevilla di tempat terakhir kelayakan ke Liga Juara-Juara kepada hanya enam mata.

Osasuna, yang dijangkakan menjadi antara pasukan yang paling banyak beraksi dalam stadium kosong selepas turun ke tangga ke-12.

Mereka kini hanya mendapat satu mata daripada tiga perlawanan sejak liga disambung semula dengan kekalahan terbaru 5-0 di tempat sendiri kepada Atletico Madrid.

Perlawanan menentang Alaves, Leganes dan Eibar iaitu lawan yang kini berada di bawah mereka dalam liga harus memutuskan sama ada mereka akan diseret ke dalam saingan penyingkiran.

Valencia mengurangkan jurang di belakang Sevilla yang berada di kedudukan keempat kepada enam mata.

Osasuna turun ke tangga ke-12 dan lawan mereka yang seterusnya adalah Alaves, yang mengalami kekalahan 6-0 di tangan pasukan yang turut bergelut iaitu Celta Vigo.

Alaves bermain dengan 10 orang selepas 27 minit ketika Martin Aguirregabiria dibuang padang dan Celta berjaya menggunakan sepenuhnya kesempatan tersebut. – AFP

See author's posts


Kerajaan kurangkan elaun pembangunan Ahli Parlimen – PM

PORT DICKSON: Perdana Menteri Datuk Seri Anwar Ibrahim mengesahkan terdapat pengurangan elaun pembangunan Ahli Parlimen daripada RM3.8 juta kepada RM1.3 juta.

Anwar berkata, pengurangan elaun itu bertujuan untuk mengawal kewangan negara dan akan dilaksanakan secara berperingkat.

“Elaun tersebut merupakan peruntukan pembangunan Ahli Parlimen, selaras dengan Pejabat Daerah dan Tanah serta Pegawai Pembangunan Negeri disebabkan kekangan ekonomi.

“Biarlah dibuat secara berperingkat… dana untuk Ahli Parlimen yang terlibat…ini memberikan contoh awal…maknanya kalau Ahli Parlimen sanggup kurangkan (elaun) walaupun ia bukan sumbangan peribadi, tetapi ia sumbangan pembangunan yang diselaraskan Ahli Parlimen dan Pejabat Daerah dan Tanah,” katanya kepada pemberita di Kampung Baru Sirusa di sini, hari ini.

Bagaimanapun, kerajaan akan mempertimbangkan bagi menyalurkan peruntukan tambahan sekiranya terdapat keperluan mendesak di kawasan Parlimen, seperti membaik pulih infrastruktur di kawasan terlibat.

Media sebelum ini melaporkan bahawa peruntukan kawasan untuk Ahli Parlimen penyokong kerajaan tahun ini telah dikurangkan lebih 65 peratus iaitu daripada RM3.8 juta kepada RM1.3 juta. Jumlah itu terdiri daripada geran langsung RM1 juta dan RM300,000 lagi untuk operasi pusat khidmat mereka.

Terdahulu Perdana Menteri meluangkan masa menyantuni rakyat di Negeri Sembilan dan menjamu selera rojak dan nasi goreng cina di Warung Pak Salleh di sini.

Turut mengiringi beliau Menteri Pertahanan Datuk Seri Mohamad Hasan dan Menteri Besar Datuk Seri Aminuddin Harun.

“Saya kenal masyarakat di Port Dickson, pegawai kerajaan negeri dan pimpinan politik. Tentera dan polis di sini memberikan kerjasama baik.

“Saya patut datang sesekali di sini…gembira dapat berjumpa kawan-kawan lama, saya pernah ke warung ini dulu…menu rojak pasembur sedap,” kata bekas Ahli Parlimen Port Dickson itu. – Bernama

See author's posts


Polis Sarawak rampas dadah bernilai RM1.8 juta

KUCHING: Polis Sarawak berjaya melumpuhkan satu sindiket pengedaran dadah susulan penahanan seorang lelaki dan merampas dadah seberat 52,516 gram bernilai lebih RM1.8 juta selepas menyerbu sebuah pangsapuri di Batu Kawa di sini, baru-baru ini.

Pesuruhjaya Polis Sarawak, Datuk Mohd Azman Ahmad Sapri berkata, suspek yang merupakan seorang penganggur telah dikesan menjalankan aktiviti pengedaran dadah jenis syabu sejak April lalu.

Katanya, dadah dikirim melalui perkhidmatan kurier oleh ahli sindiket yang berada di Semenanjung Malaysia manakala suspek akan menghantar dadah ke lokasi yang diarahkan melalui telefon.

”Pasaran adalah untuk sekitar Daerah kuching dan daerah-daerah berdekatan. Rampasan dadah syabu seberat 52,516 gram ini boleh digunakan oleh seramai 262,550 kali penggunaan,” katanya semasa sidang media di Ibu Pejabat Polis Kontinjen (IPK) Sarawak di Jalan Badruddin di sini, hari ini.

Tambahnya, menerusi serbuan tersebut pihak polis turut menyita sebuah kereta di bawah Seksyen 25 Akta Dadah Berbahaya (Perlucuthakan Harta) 1988 yang dianggarkan bernilai RM40,000.

Kes disiasat di bawah Seksyen 39B Akta Dadah Berbahaya 1952 yang memperuntukkan hukuman mati atau penjara seumur hidup, dan jika tidak dihukum dengan hukuman mati, dihukum dengan sebatan yang tidak kurang daripada 15 sebatan bagi pesalah yang disabitkan kesalahan.

”Polis Diraja Malaysia khususnya Jabatan Siasatan Jenayah Narkotik akan terus mempertingkatkan usaha bagi memerangi kegiatan pengedaran dadah.

“Dengan menangkap ahli sindiket atau individu yang terlibat, serta melumpuhkan sumber bekalan dadah, kewangan dan aset mereka bagi memastikan kegiatan pengedaran dadah dibanteras habis-habisan,” tambahnya.

Oleh RYNNA SHA’ERRA

See author's posts


Agama Adat Iban dalam Politeisme

Tusun Ke-48

KELING bisi menyadi – Endu Dara Kelinah ti selalu disebut orang Indai Abang ngembuan kuasa ajih ngidupka mensia ti luput, balat bakal tauka mati. Sekeda bujang berani Iban ti kala diidupka Kelinah iya nya: Linggir “Mali Lebu” lebuh ti luput ditimbak ngena bedil sida sedadu Raja Brooke di Nanga Maludam. Temenggong Tami “Rentap” ti mati belah wi maya ti besaruk rejang sangkuh enggau Pengiran Kesuma di Batang Tawang, Kalimantan Barat, Indonesia mega kala diidupka Indai Abang.

Menyadi Keling ti bukai iya nya: Kesatu, Endu Rikuk Papan Pelangka – jadi enggau Tutong. Kedua , Endu Sepantang Mayang Mara. Keling mega bisi menyadi lelaki ti mati lulus ti benama Kemping Padi ti bensumbar Keling Sebayan, Ampa Jawa  Setangga Tali, Bujang Sempiang Padi, Ampang Jawa, Empiang Aling, Raung Nirau, Selanggai Kempat Tiang. Lebuh ti mansutka diri ke dunya mensia iya suah tama / ngerasuk tubuh ular Tedung Sinu Ngenang. Ari pemendar ‘izin’ Petara (God Almighty), tu mega kala jadi melaki bini ngena chara mistik enggau mensia dunya (Pok – indai Balang “Balai Nyabong”) laban bisi kebuah ti misteri lalu semina Iya aja nemu.

Laja – anak Sinja seduai Ensing Gima @ Sang Gima. Kedua bali nama disebut orang: Laja Lau Moa Penyapu Leka Balang Berang, Laja Sigat Serangkap Panau Jarang, Laja Batik Kelandik Kaban Dayang, Laja Lingga Tinggi Burang Merabung Kajang. Bini laja benama Lulong kedua bali nama iya nya; Lulong Tebuk Tangkung Burung Kenyalang. Laja bisi dua iku menyadi indu ti benama Endu Dara Lantan Sekumbang seduai Iyak Setikal Bidang. Lebuh pansut ke dunya mensia Laja kekadang tama / ngerasuk  ular Kendawang.

Sempurai “Bungai Nuing” – Kedua bali nama disebut orang: Sempurai Munti Gerai Lancham Disimbang, Patu Buluh Antu Lanting Tekejang, Bungai Nuing Manuk Biring Disabung Mali Lenyang. Sempurai asal iya endang anak Antu Gerasi ti benama Nising @ Beduru. Kedua bali nama disebut orang Junan Beketan Tujuh Tunggal Tujuh Jengkal Ruang Belakang, Antu Kara Berua Tanam Tunsang. Sempurai diiru Manuk Sabung Sengalang Burong ti  Si Ganti @ Sentebai ti bensumbar Ngingit Lemai Terebai Ari Dilah  Matai Tuai Manang ti jadi enggau Nawin.

Tegal ti purih Bunsu Antu Gerasi, nya mih gamal selangkuh tubuh Sempurai endang besai,  tinggi jejuau,  kering tegap sereta besingkul buah isi. Mata iya kuring baka mata ular ‘serpent eyes’, chura kulit iya kuning choklat   sebaka enggau chura kulit bansa Iban, bansa Dayak. Iya mega lengkar, mangah, kih, temil sereta rangkai jaku. Sempurai bebini jadi enggau menyadi Tutong ti benama Endu Selinggir Matahari.

Iya mega kala jadi enggau Endu Patri Rambu Benang adi Bulan Menyimbang ari Gelong. Iya mega kala jadi enggau menyadi Kumang seduai Tutong ti benama Indai Mendung Kupak Kundung Punggang Tembawang kedua bali nama Sebalu Indai Kampung.

Maya ti pansut ke dunya mensia Sempurai selalu tama tubuh ular Kendawang tauka Belalang. Sempurai mega mayuh ninggalka tanda di dunya mensia: batu pantap Bungai Nuing di Batang Ai, Sirat Bungai Nuing diibun Linggir Mali Lebu, Baju Kirai Bungai Nuing.   Pungga anak Senteba ti bensumbar Sega Sedepa Kena Ngeringka Leka Balang. Kedua bali nama Pungga iya nya Pungga Aka Sebila Daun Sabang, Bujang Puntang Medang.    Kumang – anak Sinjong seduai Bedang. Iya bisi tujuh bali nama / ensumbar; Jawai, Inya, Lenta, Kumbau, Sudan, Puyu.

Kumang ngembuan kuasa mistik ajih sebaka enggau laki iya Keling lalu nulung mayuh Tuai Kayau tauka bujang berani Iban baka: OKP Dana “Bayang”, Ngumbang “Berauh Langit”, enggau ti bukai. Kumang selalu ngayan kediri ba mensia dunya nyentuk ke maya hari diatu, sekali ke dalam mimpi tauka maya mensia kena ‘rasuk’ Bunsu Petara nya. Iya  agi ngemataka sekeda kitai Iban ti agi megai pengarap asal  Iban. Kumang mayuh ninggalka tanda / kelai di dunya mensia: Tempalai Kumang, Telaga @ Pemandi Kumang (Kapit). Kekadang maya ti ngaga kaul enggau mensia dunya Kumang suah bebali nyadi ular Tedung   Bulan.

Tutong  menyadi Kumang  – anak Sinjong seduai Bedang. Bedang bensumbar Bujang Sebalu Ngenang, Batu Anggung Beruntung Mali Balang. Kedua bali nama Tutong iya nya Tutong Ulup Demong Bujang Lemandau Gendang, Lemandau Kesindau Lama Bujang.

Ngelai kedua bali nama disebut orang: Pau Tunggul Nugu Tumbang, Ngelai Tuai Orang Meligai Pungga Pungkang.

“Pemulai Keling ari menua tasik, iya dipaduka sida semenua nyadi Tuai Orang  Panggau Libau nganti apai iya Si Gundi. Udah nya iya pan nguluka nembiak iya pindah ke langit “alam ghaib” mega laban ti deka ngiga endur Apai Sabit Bekait lalu bebalas. Sebedau ninggalka dunya mensia tu, Keling dulu ngajar bala aya, bala petunggal iya ti agi diau ba dunya mensia tu pasal adat tabuh Gendang Rayah tawak enggau ketebung.

“Taja kami Panggau Libau pindah ke langit, kita tau ngena tabuh tu maya begawai ngangauka kami, enti kita minta tulung, minta pandung maya bisi pengawa, bisi penusah. Kami sigi datai mantu kita,” pia ku Keling.

Ninga Keling enggau nembiak iya pindah ke langit, Tutong mega deka nitih nguluka bala iya di Gelong. Iya enggai ngelakka sida Panggau Libau kediri ngayau Apai Sabit Bekait laban iya mega deka nyelamatka apai iya Bedang ti ditangkap lalu dikurung bala Apai Sabit Bekait. Menyadi indu Tutong ti benama Kumang pan nesau bala sida ke bujang-bujang di Panggau Libau enggau Gelong.

“Barang sapa kita ti bujang berani, nyaing muting geraji, tajam nyemilu tisi ulih nyelamatka apai aku Bedang, nya mih dipilih aku ke pebayu sulu ambai perembam dalam ti tau enggau aku idup sekunsi ati.”

Ninga jaku tesau Kumang, nya mih ti ngasuh sida Keling, Sempurai, Laja enggau sida bukai makin gagit ati pindah ke langit, ambika sida ulih ngayau ke menua Apai Sabit Bekait lalu nyelamatka apai Kumang.

Tutong pindah mai sungai Batang Gelong tang laban ti berumban-rumban nitihka Keling, iya enda ingat mai Bukit Gelong di ulu Sungai Ketungau. Bukit nya agi bedau meruan tampak dipeda ari Tinting Kelingkang datai ke diatu.

Udah ti beserara enggau orang Panggau Libau-Gelong, bansa Dayak “Ibanic group” ti betuaika bala menyadi Apai Keling ti benama benama Retak Dai, Lalak Pala, Berenai Sugi, Kurong Mayang, Bui Nasi, Belangkat ngatur diri empu. Bala petunggal Keling baka Putong Kempat, Litan Lengan, Pulang Belawan, Bejit Manai mega baka nya. Sida bukai enda ulih dikeingatka sida ke tuai. Sida berasai amai tusah ati ditinggalka Keling “Gerasi Nading” taja Keling madah, sida agi ulih minta bantu enti maya bisi penanggul di dunya tu. Nya alai sida mega berengkah ngatur diri empu.”

Nya mih tibak cherita pasal kebuah / pemindah Orang Panggau Libau enggau Gelong ke dunya misteri Petara “alam ghaib”. Berindik ari nya mih bansa Dayak beserara enggau raban Bunsu Petara nya. Ingat…, bansa Iban tauka Dayak ti bukai ukai tusut peturun ari Orang Panggau Libau & Gelong tang semina saum aki ini.

Dalam cherita lama Iban dalam kategori novel klasik sekeda Orang Panggau Libau & Gelong tu nyadi karekter ‘watak’ lalu ditengkebang penulis nyadi cherita kreatif lalu mayuh nama bukai dalam cherita nya baka: Renggan, Kumpang Pali, Apai Balang Seribu,  Apai Nawang  Gundai,  Apai Jangkam Bulan, Apai Sali, Apai Seumang-Umang, Juing Anting, Balu Juntan, Lua Limban, Entak Tagan @ Pandak Segatak, Apai Makam, Apai Migu, Lemambang Sampang Gading. Taja pia, cherita  kreatif tengkebang baka nya enda ulih nyadi eviden ‘bukti’  pasal kaul Bunsu Petara / Bunsu Antu enggau bansa Iban.

Nyentuk ke maya hari diatu, Orang Panggau Libau ti agi betemu enggau kitai Iban ti agi megai agama Adat Iban lalu ayan segenda tauka dalam mimpi iya nya: Keling, Kumang seduai Lulong, Sempurai “Bungai Nuing” enggau Laja.  Sekali agi, nya mih eviden ‘bukti’ ti nunjukka sida empat iku tu endang seraban ari Bunsu Petara ti sama kategori tauka tikas enggau gods / goddess, dewa, diety bansa bukai di dunya tu.

Artikel tu befokus ba pengarap kitai Iban ti nguna piring ading maya ti nyembah dua  raban Bunsu Petara: Orang Panggau Libau enggau Gelong enggau Tujuh Iku Sengalang Burong Diri Menyadi.

“Spiritual Practice” baka bedara tauka begawai ti betuaika Manang tauka Lemambang endang  disempulang enggau sampi ti disebut dalam leka biau, pelian, timang tauka pengap. Udah  ambis macha artikel tu ila, arapka kitai Iban tau bebasaka agama orang bukai taja diri empu udah megai agama Kristian, Islam, Hindu, enggau ti bukai.

Tetiap iku mensia dunya bisi penemu kediri empu milih pengarap ti patut ba diri empu, tang anang bejai agama orang bukai, enggai ke kitai dianu Petara, Bunsu Petara tauka Antu. Pemaik, pengelantang meruan enggau kitai semua, gayu guru gerai nyamai. Awakka berekat Iya enggau kitai belama-lama.

Ulih Harry Usup Umbar

See author's posts


Everton selamat, Leicester, Leeds tersingkir

LIVERPOOL: Leicester tersingkir daripada Liga Perdana Inggeris hanya selepas tujuh tahun menjuarainya, manakala Everton kekal bersaing dalam liga tertinggi Inggeris sejak 69 tahun selepas menewaskan Bournemouth 1-0.

Leeds juga akan kembali ke Liga Kejuaraan selepas tiga musim di Liga Perdana apabila tewas 4-1 kepada Tottenham.

Abdoulaye Doucoure muncul wira Everton selepas pemain tengah Mali itu meledak gol pada minit ke-57 aksi di Goodison Park.

Leicester terpaksa akur kembali ke Liga Kejuaraan walaupun menang 2-1 ke atas West Ham.

“Kami menunjukkan semangat juang. Kami tidak sepatutnya berada di posisi ini dan kami perlu belajar daripadanya,” kata pengendali Everton, Sean Dyche.

Menjaringkan gol menjadi masalah utama buat anak buah Dyche yang kehilangan penyerang prolifiknya, Dominic Calvert-Lewin.

Penjaga gol Bournemouth, Mark Travers beraksi cemerlang menafikan percubaan Idrissa Gueye dan Demarai Gray, namun akhirnya tewas menerusi rembatan Doucoure.

Leicester berjaya meraih kemenangan kedua dalam 17 perlawanan, namun sudah terlewat untuk menyelamatkan musim mereka.

Wout Faes menanduk masuk gol kemenangan Leicester selepas minit ke-60, tetapi penyokong di Stadium King Power sedar Everton sedang mendahului dan mereka memerlukan bantuan Bournemouth untuk menyelamatkan pasukan daripada tersingkir.

“Setiap pengurus akan memikirkan mereka sepatutnya melakukan itu dan ini, tetapi pengalaman adalah perkara yang indah.

“Anda menamatkan saingan di kedudukan sepatutnya hasil persembahan sepanjang musim. Saya tiba hanya untuk tujuh minggu dan lapan perlawanan bagi menyelamatkan kelab, malangnya saya gagal,” kata pengendali Leicester, Dean Smith.

Leeds pula perlu mengharapkan beberapa keputusan perlawanan lain namun jaringan minit kedua Harry Kane di Elland Road menutup peluang mereka sepenuhnya.

“Ia membunuh diri secara profesional. Kami melakukan kesilapan kritikal di waktu yang salah,” kata pengendali Leeds, Sam Allardyce.

Pedro Porro menambah jaringan untuk Spurs di awal babak kedua dan Kane meledak gol ke-30 liga musim ini selepas Jack Harrison merapatkan kedudukan buat Leeds.

Lucas Moura melengkapkan kemenangan dengan sepakan terakhirnya untuk Spurs selepas lima tahun menyarung jersi kelab itu.

Kemenangan Spurs tidak cukup buat mereka untuk layak ke Liga Konferens Eropah musim depan selepas Aston Villa menewaskan Brighton 2-1 untuk mengesahkan kedudukan di tangga ketujuh.

Manchester City yang sudah bergelar juara akhirnya tewas buat kali pertama selepas 25 perlawanan apabila Brentford menewaskan anak buah Pep Guardiola 1-0.

Ethan Pinnock menjaringkan gol tunggal permainan lima minit sebelum tamat untuk The Bees melengkapkan kemenangan berganda ke atas City musim ini.

Arsenal menebus kekecewaan terlepas gelaran Liga Perdana Inggeris dengan menewaskan Wolves 5-0.

Manchester United mengesahkan kedudukan di tangga ketiga dengan kemenangan 2-1 ke atas Fulham, manakala Newcastle diikat 1-1 oleh Chelsea untuk kekal di tangga keempat.

Southampton yang sudah tersingkir, mengucapkan selamat tinggal kepada Liga Perdana Inggeris dengan mengikat Liverpool 4-4 di St Mary’s. – AFP

See author's posts


Cherpan: Petenah Madu Berachun

Tusun Kelima

TIGA hari tiga malam udah terebai, baru Burung Raya datai ba menua ke endur Burung Kung Kapung enggau bini iya pindah. Sereta tepedaka iya lalu berasai tekenyit ati seduai laban nadai nyadang iya tesidika pendiau seduai melaki-bini.

“Ah dih, tak semesai bulu mata kendua melaki-bini nyadang nuan tak tau rembus ke menua tu. Tak memesur datai ditu baka ke labuh ari langit. Bini Kung Kapung lalu berumban nganchau tikai, lalu ngasuh Burung Raya duduk.

Meda penatai iya sigi baka ke berampas, dia Burung Kung Kapung lalu enggai laun nanyaka kebuah penemuai iya.

“Enda ga salah ke datai sengapa, nemuai saja, Unggal. Tang mih ari pendiau nuan, aku nemu nuan tentu bisi hal abar berita, meruan ukum aum pechara. Tusui dia mih anak pejalai diri, Unggal,” ku Burung Kung Kapung.

“Badu enda mih, Unggal Kung Kapung. Berindik ari penusah kami ke di menua din, alai aku tu ke nyau mai mua, nganjung mata nitihka seduai. Tusah besai kami ke di menua din sekumbang udah kena tinggalka seduai, adi. Setengah sabuh kami da din laban hari kemarau. Tujuh taun seduai udah ninggalka kami, ngelama nya ga hari udah ngenying nadai ngelabuhka ujan setitik. Tak kemarau rana-rana kitai di menua, Unggal.

Bansa mensia, bansa jelu, bansa ikan, bansa kitai burung nyau nganti ke lus ketegal keberuran, laban pungkang pemakai enggau ai irup. Ari nya, Tuai kami Kejakuh muka aum. Pemutus kami udah bebatang munyi ku jaku tuai: “Udah ngererai baka tangkai pinang laka; udah mubus baka arus numpu ke nanga.” Pemutus aum kami semenua di Ranyai Ngeledi nadai bukai, tang besetuju ngambi seduai pulai ke menua awakka nuan mukas ngupas, nabar ngelar, nyangga leka tepang ke ditelah nuan ketungkah seduai adi ke ngejangka menua menya,” pia ku rita enggau leka pujuk Burung Raya, pesuruh Tuai Burung Kejakuh.

Disaut Burung Kung Kapung, madahka diri endang nadai ati agi teputar pulai ke menua, “laban leka petenah Burung Kejakuh ke ngumbai aku bisi salah pengawa enggau Burung Tungguk chukup ngemalu!ka ati sereta ngenyatuhka nama aku!”

Ninga saut Burung Kung Kapung melintang, Burung Raya bejaku senaka pengelandik diri, nguji ngumbuk. Tang mih Burung Kung Kapung madahka diri enggai mati enggai idup agi pulai ke menua.

“Datai di menua pen, nyemaka aku pulai nurutka ambi nuan tu, Unggal, nadai mih alai aku marukka mua diri-empu ari pemalu. Nyamai kami duai melaki-bini seina-ina beridup ba menua baru tu, nganti ke lindung tuga lindung batang, munyi ku orang. Menua tu pen nadai mih nya pengurang alai beridup lantang senang asal ga tulang tua bagas.

Taruhka kami duai diatur Petara enda senang pengidup, tang senang di ati, lebih mih nya ari umbas. Taja pia, laban aku sinu ke semua kita burung bukai ke enda sumbung pendiau baka Kejakuh, aku madah ngagai nuan sebengkah resia berat. Baka tu ku iya. Pemulai nuan ari tu, Unggal Burung Raya, betemu nuan enggau Burung Tuktada. Padahka ngagai iya pesan rat aku tu, iya nya sigi telu ke diadaka bini aku kejang kami duai ke nurun mindah suba lalu asuh kami duai peram iya, asuh pechahka iya manah-manah awakka anak nya bisi ke ganti aku nyadi tukang penempa bungai enggau buah kayu ke kita di menua din.”

Apin sempat Burung Kung Kapung nambahka leka pesan iya panjai ke agi ngagai Burung Raya, alai Manang Kusing Tapang datai, nyung iya beban peputan kena nempa bungai enggau buah kayu ngagai Bukit Langgung Seribu.

“Sekumbang ke tinggal aku, nuan anang ibuh pengawa bukai Wai,” ku Burung Kung Kapung mesan bini iya, “tak mupuk ngua, ngumbai ribut awakka ribut lalu berengkah bepuput ngusaika kuntum, telinsu enggau bungai kayu ngambika ngererai nyadi buah di menua kitai tu. Mupuk dulu kami duai Unggal Kusing Tapang tu, Unggal Burung Raya.”

“Pia mih, Unggal. Aku tu pen nyau berati deka mulaika diri mih, Unggal.” Ku Burung Raya.

“Nadai ku enda “Rumbau mih penemuai nuan, Unggal, baka kembayau badung kung; upang baka ketupang embawang kachung; puntan baka nenasan jelan dupan babi munung,” ku Kung Kapung nganu Burung Raya.

“Nadai nemu jaku agi ga, Unggal,” ku Burung Raya. Iya belabuh ngerembaika sayap, lalu engkebap terebai pulai. Lalu terebai deras Burung Raya lingas-lingas baka tekura ingas nabanka pematang. Lalu terebai jampat kenu iya belap-belap baka kilat nyelambai petang.

Ada terebai nginda mih iya mansa punggang remang chala, nya ga menua Manang Seuga-uga, setiap sabung lindung linda nurun begiga, berayan raga ladung penyandik. Lalu terebai letu-letu kenu Burung Raya, enselit di jerit langit liu, mansa punggang remang radu, neresa menua Manang Seugu-ugu, ninting lemai pagi ke tu, nurun nubu bulih sekayu pugu ke bejengku mulas melawik. Terebai siang, Burung Raya betenggauka penerang panas bisa. Terebai malam, iya besuluh ke sedan bulan perenama.

Betampung ba tusun keenam

PINSIL SARATOK

See author's posts


Sarawak catat tiga kematian akibat Covid-19 setakat ini

ALEXANDRA LORNA

Dua kematian baharu

KUCHING: Sarawak merekodkan dua (2) lagi kematian akibat Covid-19 semalam,
menjadikan jumlah mangsa terkorban seramai tiga (3) orang.

Sekretariat Jawatankuasa Pengurusan Bencana Negeri (JPBN) melaporkan dua
mangsa ini merupakan ibu dan anak perempuan daripada keluarga yang sama,
masing-masing berumur 79 dan 40 tahun.

“Mangsa pertama keluarga ini telah meninggal dunia jam 2.00 pagi pada 18
Mac 2020, manakala mangsa kedua meninggal pada jam 1.00 petang, 21 Mac 2020.

“Seorang lagi ahli keluarga ini masih dalam rawatan di Hospital Umum
Sarawak dan memerlukan bantuan pernafasan mekanikal,” katanya dalam satu
kenyataan media, semalam.

Tambah kenyataan itu, pelaporan kes kematian yang pertama akibat Covid-19
daripada keluarga ini lambat diterima dari hospital swasta yang merawat kes
tersebut kerana menunggu keputusan ujian makmal yang telah dihantar ke makmal
swasta di Kuala Lumpur.

“Justeru, JPBN menyeru semua fasiliti kesihatan dan perubatan swasta
agar melaporkan semua kes disyaki dan disahkan Covid-19 kepada Pejabat
Kesihatan Bahagian yang berhampiran dengan kadar segera agar tindakan kawalan
boleh dilakukan,” tegasnya.

Kematian pertama akibat Covid-19 telah dilaporkan pada 17 Mac 2020, iaitu
seorang pastor.

Semalam, Sarawak turut mencatatkan pertambahan sepuluh (10) lagi kes baharu
Positif Covid-19.

“Kes baharu positif ini telah menjadikan jumlah bilangan kes di
Sarawak sebanyak 68 kes sejak kes positif pertama dilaporkan pada 13 Mac 2020.

“Dua (2) kes baharu ini dirawat di Hospital Umum Sarawak, Hospital
Sibu (5), Hospital Bintulu (2). Manakala, seorang telah meninggal dunia di
Kuching semasa keputusan ujian pengesahan diperolehi,” jelasnya.

Beliau menambah sebanyak 37 kes baharu Person Under Investigation (PUI) jangkitan COVID-19 turut dilaporkan menjadikan jumlah keseluruhan sebanyak 751 kes.  “Sebanyak 711 kes adalah negatif dan 40 kes PUI masih menunggu keputusan makmal,” ujarnya dalam kenyataan media, semalam.

See author's posts


Krisis Covid-19 India semakin serius

NEW DELHI: Kementerian Kesihatan India melaporkan 551 kematian dan 28,637 kes baharu Covid-19 dalam tempoh 24 jam, yang juga peningkatan tertinggi setakat ini.

Penambahan itu meningkatkan jumlah keseluruhan jangkitan di negara itu kepada 820,916 kes termasuk 22,696 kematian manakala 536,314 dilaporkan sembuh.

“Jumlah kes aktif Covid-19 di India sekarang membabitkan 292,258 pesakit dan negara sudah masuk fasa ‘Unlock 2.0’ walaupun sekatan masih dilaksanakan di zon terjejas teruk,” menurut kenyataan kementerian itu.

India kini di tempat ketiga menggantikan Russia, selepas Amerika Syarikat (AS) dan Brazil, dalam senarai negara paling terjejas di dunia akibat Covid-19, berdasarkan statistik Johns Hopkins University.

Minggu lalu pemantau penerbangan awam India, Direktorat Jeneral Penerbangan Awam (DGCA), mengumumkan bahawa penerbangan antarabangsa komersial keluar masuk ke India akan tetap ditangguhkan sehingga 31 Julai.

Khamis lalu, kerajaan Uttar Pradesh, negeri dengan kepadatan penduduk tertinggi, melaksanakan sekatan pergerakan hujung minggu bermula malam Jumaat hingga pagi Isnin untuk memutuskan rantaian Covid-19.

Hab teknologi di selatan India, Bangalore, yang menempatkan pejabat Microsoft, Apple dan Amazon, mengumumkan perintah berkurung selama seminggu bermula Selasa ini berikutan peningkatan mendadak penularan virus itu.

New Delhi, Mumbai, Chennai, Bangalore dan Pune adalah antara bandar utama di India menyaksikan peningkatan ketara kes Covid-19 secara mendadak, yang mendorong beberapa kerajaan negeri melaksanakan perintah berkurung. – AFP

See author's posts


Sembilan gelandangan manfaat tempoh PKP

VALENTINE
NGUMBANG

SIMANGGANG: Sembilan gelandangan yang kini menghuni di Pusat
Penempatan Sementara Gelandangan (PPSG) di Mini Stadium Sri Aman memanfaatkan
sepenuhnya waktu-waktu yang ada sepanjang tempoh Perintah Kawalan Pergerakan
(PKP).

PPSG yang dibuka pada 7 April lalu, kini sedang dikawal
selia oleh Bahagian Penguatkuasa Pejabat Kebajikan Masyarakat Bahagian (JKMB)
Sri Aman telah mengisi pelbagai aktiviti bagi membolehkan gelandangan melalui
hari-hari untuk mengharungi tempoh PKP ini tanpa bosan.

“Bagi mengelakkan individu gelandangan berkenaan
berasa sunyi maka pihak kami telah pun bertindak mengadakan lima aktiviti
menarik untuk mereka di pusat ini semenjak ia mula dibuka pada 7 April lalu.

“Antara aktiviti tersebut adalah gotong-royong kebersihan,
permainan sukan dalaman (Indoor Game) seperti dam dan carom, kelas agama,
mewarna dan nyanyian lagu karaoke,” kata jurucakap pusat tersebut.

Selain itu, turut diadakan ialah kelas agama yang dikendalikan
oleh Ustaz Aman Abdullah secara sukarela dengan aktiviti gotong-royong itu pula
hanya diadakan dalam pusat ini bagi membersihkan tempat tinggal para
gelandangan tersebut, tambah jurucakap di pusat berkenaan.

Jurucakap berkenaan turut memberitahu para individu
gelandangan di dalam PPSG berkenaan dilihat amat teruja menyertai kesemua
aktiviti tersebut tanpa menimbulkan masalah terhadap pengendalinya sehingga
sekarang.

“Justeru pihak kami akan terus mengendalikan pusat
ini dengan sebaik mungkin demi mewujudkan keselesaan dalam kalangan penghuni
dan seterusnya membantu mengekang penularan pandemik Covid-19 di kawasan ini
kelak,”kata jurucakap itu.

Terdahulu PPSG ini sedang dikawal selia oleh Bahagian
Penguatkuasa Pejabat Kebajikan Masyarakat Bahagian (JKMB) Sri Aman dengan
kesemua gelandangan tersebut diberi makanan sebanyak tiga kali sehari dengan
‘hygiene set’ dan tilam.

Pusat ini diketuai oleh Mohamad Nazri Mohamad Sharkawi
dan Denny Sukon dari Bahagian Penguatkuasa JKMB Sri Aman sambil dibantu oleh
pekerja sukarela kebajikan, tiga anggota APM dan tiga anggota RELA yang
bertugas secara bergilir-gilir di situ.

See author's posts


SEB jalankan ujian tahunan bagi tiga stesen amaran banjir

KUCHING: Sarawak Energy Berhad (SEB) akan menjalankan ujian tahunan bagi stesen amaran banjir yang terletak di Lubok Antu, Engkilili dan SK Nanga Delok bermula hari ini sehingga 19 Januari ini.

Ujian tahunan tersebut adalah sebahagian daripada program tindakan kesiapsiagaan kecemasan yang dianjurkan oleh SEB untuk mencapai piawaian antarabangsa yang terbaik.

“Pada hari ini, stesen amaran banjir Lubok Antu dijangka akan melaksanakan ujian tersebut bermula 10.00 pagi tadi dengan mengaktifkan bunyi amaran yang seketika dan berterusan dalam tempoh satu sehingga dua minit setiap masa. Ujian tersebut dijangka tamat pada 3.00 petang.

“Sementara itu, jadual ujian bagi stesen amaran banjir Engkilili pula dijangka akan bermula juga pada 10.00 pagi dan tamat 3.00 petang dengan pengaktifan bunyi amaran yang sama seperti yang dilaksanakan oleh stesen amaran banjir Lubok Antu.

“Bagi stesen amaran banjir SK Nanga Delok, ujian akan bermula pada 12.00 tengah hari pada Khamis, 19 Januari ini,” katanya dalam satu kenyataan hari ini.

Bunyi amaran boleh didengari dalam jarak tiga kilometer dari semua stesen amaran banjir. Pengaktifan bunyi amaran kecemasan akan diaktifkan beberapa kali dan tiada jumlah tetap dan ia bergantung kepada proses kerja atau ujian.

Sehubungan itu, SEB menasihati komuniti-komuniti di sekitar Lubok Antu, Engkilili dan SK Nanga Delok agar tidak panik apabila mendengar bunyi amaran dalam sepanjang tempoh pelaksanaan ujian tersebut kerana ia adalah latihan rutin ujian.

Sekiranya mempunyai sebarang persoalan, sila hubungi Pusat Khidmat Pelanggan SEB yang beroperasi secara 24 jam melalui talian 1300-88-3111.

See author's posts


Tetak ibu kerana RM30

LIMBANG: Seorang lelaki berusia 46 tahun bertindak ganas menetak ibunya
yang berusia 72 tahun kerana gagal mendapatkan wang RM30 daripada ibunya.

Tertuduh, Noraini  Sahri, 46
tahun  dari Kampung Mengatai di
Limbang  bertindak agresif  terhadap ibu
dan ahli keluarga lain menggunakan parang.

Beliau yang juga seorang penganggur dijatuhi hukuman penjara 20 bulan oleh
Mahkamah Majistret Limbang, kelmarin.

Majistret Mohamad Hafizi Abdul Halim mengarahkan hukuman penjara
terhadapnya berkuatkuasa pada tarikh tangkapan iaitu 13 April lalu.

Menurut laporan kes, kejadian berlaku pada 10 April jam 3.00 petang di
rumah keluarganya di Kampung Mengatai.

Sementara itu, seorang lelaki mengalami kecederaan di bahagian sebelah
kanan pinggang dan paha selepas diserang anak lelakinya dengan sebilah pisau
selain dipukul menggunakan senduk dalam kejadian di Kampung Tedungan pada
petang Khamis.

Dalam kejadian  jam 5.00 petang itu
mangsa  berusia 57, yang sedang mengambil
bekas untuk menyimpan umbut kelapa di dapur diserang secara tiba-tiba oleh suspek
25, yang seblum itu memasak di dapur.

Ketua Polis Daerah Limbang, Superitendan Abang Zainal Abidin Abang Ahmad
dalam satu kenyataan berkata, suspek menyerang ayahnya sendiri dengan sebilah
pisau tetapi dielak oleh mangsa selain dipukul dengan sebatang senduk.

Suspek turut mengugut hendak membunuh mangsa.

Akibat kejadian itu, mangsa
mengalami  luka di bahagian
pinggang dan paha sebelah kanan.

Hasil siasatan awal mendapati suspek bertindak
demikian kerana berasa  rimas dengan
kehadiran mangsa di dapur semasa suspek sedang masak.

See author's posts


Elak Kerajaan Minoriti

BEBERAPA negeri di Semenanjung seperti  Johor, Perak dan Melaka boleh dikatakan tidak begitu stabil kerana dipimpin kerajaan minoriti.

Bulan lalu, kerajaan negeri Melaka pimpinan Barisan Nasional (BN) jatuh apabila empat Ahli Dewan Undangan Negeri (ADUN) berpaling tadah, memaksa DUN dibubar bagi membolehkan Pilihan Raya Negeri (PRN) diadakan.

Tetapi orang Melaka bijak dalam PRN itu, apabila memberi kemenangan 21 daripada 28 kerusi DUN, iaitu majoriti dua pertiga untuk BN. Keadaan ini menstabilkan Melaka untuk tempoh lima tahun akan datang.

Tiga kali Melaka bertukar Ketua Menteri dalam tempoh selepas PRU lalu membabitkan dua pemimpin, dengan Ketua Menteri sekarang, Datuk Seri Sulaiman Md Ali pernah dilantik Ketua Menteri Melaka ke-11 pada 11 Mei 2018.

Semuanya gara-gara kerajaan minoriti.

Sebelum DUN Melaka dibubar bulan lalu, Barisan Nasional (BN) mempunyai 17 kerusi iaitu 14 milik UMNO, Bersatu (2) dan Bebas (1), manakala pembangkang mempunyai 11 kerusi iaitu DAP (7), PKR (2) dan Amanah (2).

Di Perak pada Disember tahun lalu, turut menyaksikan Menteri Besarnya, Datuk Seri Ahmad Faizal Azumu, meletak jawatan setelah gagal memperoleh sokongan majoriti dalam usul undi percaya terhadapnya pada sidang DUN Perak.

Ahmad Faizal sebelum itu menerajui kerajaan PH selepas Pilihan Raya Umum ke-14 pada 2018. Kerajaan PH Perak tumbang pada 10 Mac lalu selepas Ahmad Faizal meletak jawatan.

Kini, ADUN Kota Tampan, Datuk Saarani Mohamad (UMNO) mengambil alih sebagai Menteri Besar.

Pun begitu, UMNO biarpun memiliki 25 ADUN yang menyokong Saarani ke jawatan itu, masih kurang lima ADUN bagi melengkapkan sokongan majoriti mudah, memaksa sokongan diraih daripada parti lain, dengan ‘tawaran’ juga dibuka kepada parti dalam Pakatan Harapan (PH).

DAP dan PKR, ketika hari pertama kemelut tercetus sudah menyatakan kesediaannya untuk memberi sokongan kepada ADUN UMNO sebagai Menteri Besar, susulan keputusan PAS yang memiliki tiga ADUN, berpendirian untuk tidak menyertai pembentukan kerajaan baharu.

Namun, segala kemelut pemilihan jawatan itu akhirnya terungkai selepas BERSATU, PAS dan UMNO bersetuju mencadangkan Saarani yang juga pengerusi Badan Perhubungan UMNO Perak sebagai Menteri Besar baharu, sekali gus mengekalkan gabungan kerajaan Perikatan Nasional (PN) di Perak.

Puncanya? Sebab kemenangan minoriti.

Perak mempunyai 59 ADUN yang terdiri daripada 25 ADUN BN, Bersatu (5), PAS (3), DAP (16), PKR (3), Amanah (5) dan masing-masing satu bagi Gerakan dan Bebas.

Begitu juga di Johor.

Pakatan Harapan (PH) menguasai negeri itu selepas Pilihan Raya Umum (PRU) lalu dengan melantik ADUN Kempas, Osman Sapian, menjadi Menteri Besar, namun beliau digantikan dengan Dr Sahruddin Jamal (Bukit Kepong) hanya kira-kira 11 bulan kemudian.

Selepas PH dijatuhkan, BN dan PH kemudian melantik ADUN Benut, Hasni Mohammad menjadi Menteri Besar.

DUN Johor mempunyai 56 kerusi dan BN-PN menguasai 29 kerusi manakala PH 27 kerusi.

Berbanding Melaka dan Perak, belum berlaku DUN Johor dibubar meskipun kedudukan kerajaan negeri masih ‘fragile’.

Esok adalah penentuan untuk PRN ke-12 Sarawak. Nasib 349 calon yang bertanding di 82 kerusi DUN terletak di tangan 1,252,014 pengundi.

Mereka penentu parti mana akan menang untuk memimpin kerajaan negeri lima tahun akan datang.

Pengundi pula sudah bijak dan mengambil kira apa yang berlaku di beberapa negeri di Semenanjung yang goyang kerana parti yang memerintah cuma menang majoriti mudah.

Sudah pasti rakyat Sarawak mahu politik yang lebih stabil dengan majoriti 2/3 demi kelangsungan pembangunan.

Daripada 82 kerusi DUN Sarawak, memerlukan majoriti mudah 42 kerusi untuk membentuk kerajaan negeri, manakala bagi mendapat majoriti dua pertiga, perlu menang tidak kurang daripada 56 kerusi.

Apakah kita mahu semua insiden yang berlaku di Melaka dan Perak, berlaku di Sarawak – asyik bertukar jawatan pucuk pimpinan?

Lebih parah, keadaan menjadi kacau bilau kerana kerajaan boleh jatuh bila-bila masa bila berlaku episod lompat melompat.

Ini tidak baik pada kaca mata pelabur dan rakyat pula muak dengan ‘politiking’ saban hari, tuduh menuduh berlaku.

Keadaan tidak stabil ini boleh merencatkan pembangunan untuk kesejahteraan rakyat.

Oleh itu, rakyat negeri ini perlu berfikir secara rasional apabila turun mengundi esok. Pilihlah parti yang boleh meneruskan kesinambungan dan terbukti membela nasih rakyat.

* Penulis adalah Penasihat Editorial Kumpulan Utusan Sarawak/Mingguan dan Jiwa Bakti.

See author's posts


Angka kematian meningkat 301,000

WASHINGTON: Jumlah kematian akibat Covid-19 di seluruh dunia terus meningkat sebanyak 6,000 kes dalam tempoh 24 jam.

Jumlah keseluruhan yang maut akibat wabak itu yang kini merebak ke lebih 190 negara di seluruh dunia melepasi angka 301,000 kes.Menurut statistik Johns Hopkins University, tiga negara kini melepasi angka 30,000 orang.

Amerika Syarikat (AS) terus kekal sebagai negara merekodkan angka kematian tertinggi dan melepasi 85,000 kes.

United Kingdom (UK) dan Itali pula berada di kedudukan kedua dan ketiga dengan masing-masing mencatatkan 33,000 dan 31,000 kes.

Ia diikuti Perancis dan Sepanyol dengan masing-masing merekodkan 27,000 kes.

Negara lain merekodkan angka maut Covid-19 di bawah 14,000 kes. – AFP

See author's posts


Pelakon Romeo dan Juliet saman Paramount Pictures akibat adegan bogel

LOS ANGELES: Dua bintang filem Romeo dan Juliet arahan Franco Zeffirelli terbitan 1968 menyaman syarikat perfileman, Paramount Pictures lebih AS$500 juta (RM2.2 bilion) berikutan adegan bogel yang dirakam dalam filem itu ketika mereka berusia 15 dan 16 tahun semalam.

Pelakon tersebut, Olivia Hussey yang kini berusia 71 tahun dan aktor Leonard Whiting, 72, memfailkan tuntutan mahkamah pada Jumaat lalu di Mahkamah Tinggi Santa Monica, California.

Kedua-duanya menuduh Paramount Pictures melakukan gangguan seksual, penipuan, penderaan seksual dan sengaja menimbulkan tekanan emosi.

Hussey dan Whiting, yang mana kedua-duanya warga Britain berkata, Zeffirelli pada asalnya memberitahu tidak akan ada sebarang babak bogel tetapi mereka kemudian diberitahu bahawa filem itu akan gagal melainkan mereka melakukan adegan tersebut.

Tuntutan itu mendakwa pasangan tersebut dirakam dalam keadaan bogel tanpa pengetahuan mereka dan mereka kini menuntut ganti rugi dipercayai melebihi AS$500 juta.

Hussey dan Whiting berpendapat mereka tidak mempunyai pilihan selain beraksi dalam keadaan bogel dengan solekan badan seperti yang dituntut pada hari terakhir penggambaran.

Filem ini dikeluarkan pada 1968 dan mendapat pujian kritis dengan Zeffirelli mendapat pencalonan Anugerah Akademi untuk Pengarah Terbaik tetapi meninggal dunia 2019 pada usia 96 tahun. – AFP

See author's posts


Majikan diminta terima salinan sijil digital HSO, RO

PENERANGAN … Menteri Kesihatan Khairy Jamaluddin mendengar penerangan dari Pakar Perubatan Keluarga Klinik Kesihatan Simpang Renggam Dr Fatimah Hassan ketika membuat lawatan kerja di Pusat Penilaian Covid-19 (CAC) Klinik Kesihatan Simpang Renggam, semalam. • Foto BERNAMA

KLUANG: Kementerian Kesihatan (KKM) meminta semua majikan di negara ini agar menerima pakai salinan sijil digital Perintah Pengawasan dan Pemerhatian di Rumah (HSO), atau surat pelepasan kuarantin (RO) bagi mengelakkan kesesakan di Pusat Penilaian Covid-19 (CAC).

Menteri Kesihatan Khairy Jamaluddin berkata ia susulan ramai pesakit datang ke CAC akibat majikan mereka tidak menerima sijil digital, sebaliknya meminta notis secara bertulis.

Beliau berkata pelaporan kepada Pusat Kuarantin dan Rawatan Covid-19 (PKRC) Kebangsaan mendapati 30 hingga 50 peratus kes yang hadir ke CAC, bukan untuk penilaian bagi kes kesihatan merosot semasa menjalani pemantauan di rumah.

“Sebanyak 90 peratus daripadanya adalah untuk discaj bagi dapatkan notis bertulis (HSO). Ini menyebabkan penambahan beban tugas kepada staf KKM. Mereka sepatutnya membuat penilaian untuk pesakit bukan tulis notis HSO.

“Selepas tempoh isolasi berakhir, pesakit perlu melakukan salinan paparan skrin sijil digital HSO untuk makluman lanjut pihak majikan dan pihak berkaitaan,” katanya pada sidang media di CAC Klinik Kesihatan Simpang Renggam di sini, semalam.

Khairy berkata orang ramai boleh membuat aduan kepada KKM jika majikan mereka tidak menerima sijil digital HSO atau RO.

Bercakap mengenai CAC secara maya, Khairy berkata sehingga 23 Feb, ia telah memantau 361,283 kes aktif di rumah, dengan mengesan kemerosotan keadaan pesakit Covid-19 yang menjalani pemantauan rumah di seluruh negara melalui saringan kesihatan.

“Bukan suka-suka kita minta untuk menjawab soalan. Bila mereka jawab soalan itu, kita mempunyai sistem untuk melihat kepada gejala bertanda amaran. Kalau tanda amaran merisaukan, kita akan minta mereka hadir secara fizikal ke CAC,” katanya.

Justeru itu, beliau meminta individu yang menjalani isolasi di rumah supaya menjawab soalan pada aplikasi MySejahtera setiap dua kali sehari, berikutan purata kes aktif yang menjawab soalan adalah hanya 55 peratus meskipun KKM membuat sasaran sekurang-kurangnya 70 peratus.

Katanya ia penting agar KKM dapat mengesan kes-kes berisiko tinggi yang memerlukan rawatan segera sekali gus mengurangkan kes kematian di luar hospital (BID).

Sementara itu, Khairy memaklumkan sejak 13 hingga 19 Februari, kes menjalani isolasi di rumah yang dirujuk kepada PKRC adalah 0.4 peratus manakala dirujuk ke hospital pula adalah 0.2 peratus.- Bernama

See author's posts


Mampukah Dortmund kejar Bayern?

BAYERN Munich berada dalam kedudukan terbaik untuk merangkul gelaran kelapan berturut-turut, tetapi Borussia Dortmund memimpin kelompok yang mengejar dan diketuai oleh Erling Braut Haaland ketika Bundesliga keluar daripada ancaman Covid-19 yang diperketat hujung minggu ini.

AFP Sport melihat apa yang dipertaruhkan di atas padang ketika liga teratas Jerman mengakhiri ‘lockdown’ dua bulan untuk menyelesaikan baki sembilan pusingan terakhirnya.

Pasukan telah menjalani ujian dan dipaksa ke kem latihan kuarantin kerana virus, dan semua perlawanan akan dimainkan tanpa kehadiran penonton dalam liga yang menyakiskan kehadiran penonton tertinggi dalam dunia bola sepak.

Oleh itu, ini bukan Bundesliga seperti yang kita ketahui, tetapi mungkin ada yang lain masih seperti sebelumnya – Bayern, kelab paling berjaya di negara ini, berada di landasan baik untuk memenangi satu lagi gelaran, yang boleh menjadi mahkota kelapan berturut-turut.

Mereka telah memulakan permulaan musim dengan agak hambar di bawah Niko Kovac sebelum ‘lockdown’, dengan Hansi Flick masuk sebagai jurulatih dan Bayern menang 10 dan seri sekali dalam 11 perlawanan liga terakhir mereka.

Pasukan dari Bavaria itu mempunyai kelebihan empat mata ke atas Dortmund di puncak dan agak sibuk sejak perlawanan terakhir mereka, dengan Flick menandatangani kontrak baru sehingga 2023.

Pemain utama Thomas Mueller dan Alphonso Davies mengikutinya dengan melanjutkan kontrak mereka sendiri, sementara bekas penyerang Miroslav Klose telah menyertai mereka sebagai penolong jurulatih.

Dengan Robert Lewandowski menjaringkan 25 gol dalam 23 perlawanan, Bayern sangat hebat. Mereka masih perlu berkunjung ke Dortmund dan Bayer Leverkusen, walaupun masih belum dapat dilihat berapa banyak kelebihan bermain di tempat sendiri tanpa kehadiran penyokong.

Masih boleh menjadi perlumbaan empat penjuru, dengan Borussia Moenchengladbach ketinggalan enam mata di tangga keempat, tetapi Dortmund berada di kedudukan terbaik untuk menghalang Bayern.

Pasukan Lucien Favre kali terakhir dilihat tersingkir daripada Liga Juara-Juara UEFA kepada Paris Saint-Germain, tetapi sebelum itu mereka berada dalam prestasi terbaik ketika dipimpin oleh bintang muda Haaland dan Jadon Sancho.

Mereka memenangi tujuh daripada lapan perlawanan liga setelah pemian muda dari Norway berusia 19 tahun Haaland tiba dari Red Bull Salzburg. Dia menjaringkan sembilan gol dalam jangka masa itu.

Dortmund, bagaimanapun, tidak dapat bergantung kepada peminat mereka yang biasanya memenuhi Signal Iduna Park yang berkapasiti 81,000 dan dua perlawanan mereka yang seterusnya di tempat sendiri – menentang saingan Ruhr, Schalke pada hari Sabtu dan kemudian Bayern – akan menyebabkan mereka kehilangan banyak kelebihan daripada keputusan itu.

“Untuk bermain dalam stadium kosong adalah cabaran besar, terutama untuk kelab seperti Dortmund, yang mendapat banyak kekuatan daripada penyokong setia mereka” akui ketua eksekutif Dortmund, Hans-Joachim Watzke. – AFP

See author's posts


Bekas anggota polis dipenjara dua tahun dan denda RM10,000

SIBU: Mahkamah Tinggi hari ini menjatuhkan hukuman penjara dua tahun dan denda RM10,000 serta enam bulan penjara jika ingkar ke atas seorang bekas anggota polis kerana menyebabkan kematian rakan setugas pada Mei 2021.

Mohamad Nur Alif Mazlan, 30, mengaku bersalah terhadap tuduhan mengikut Seksyen 304A Kanun Keseksaan.

Seksyen itu memperuntukkan hukuman penjara maksimum dua tahun dan denda atau kedua-duanya jika sabit kesalahan.

Pada asalnya, tertuduh dituduh membunuh di bawah Seksyen 302 Kanun Keseksaan yang memperuntukkan hukuman mati mandatori.

Pesuruhjaya Kehakiman, Datuk Christopher Chin mengarahkan hukuman itu dimulakan dari tarikh tangkap.

Tertuduh telah membayar denda tersebut.

Berdasarkan fakta kes, tertuduh menyebabkan kematian Norhalim Tumiran, 25, pada 6 Mei 2021 antara jam 5.45 petang hingga 6.30 petang di sebuah rumah di Lorong Permai Timur 9.

Mangsa ditemui mati dengan kesan tembakan pada bahagian atas telinga kanan.

Norhalim berasal dari Pahang merupakan rekrut baharu yang baru dipindahkan ke Unit Rondaan Bermotosikal Jabatan Pencegahan Jenayah dan Keselamatan Komuniti selama kira-kira sebulan ketika kejadian.

Tertuduh diwakili peguam bela Ranbir S. Sangha, manakala pendakwaan kes oleh Timbalan Pendakwa Raya, Mark Kenneth Netto.

Sepanjang perbicaraan, seramai 17 saksi pendakwa telah dipanggil.

Oleh AKUN GIMAN

See author's posts


Kerajaan laksana strategi jangka sederhana kaji model pencukaian lebih teratur

KUALA LUMPUR: Kerajaan melaksanakan strategi hasil jangka sederhana bagi mengkaji model pencukaian negara untuk tempoh tiga tahun dalam memastikan perancangan cukai jangka panjang adalah lebih teratur, kata Timbalan Menteri Kewangan I Datuk Seri Ahmad Maslan.

Beliau berkata, model pencukaian negara pada masa ini tidak mampan dalam mengawal kadar hutang negara yang tinggi.

Menurutnya, ini berikutan jumlah Keluaran dalam negara kasar (KDNK) negara pada tahun ini adalah sekitar RM1.9 trilion daripada enam tahun purata jumlah hasil cukai kepada KDNK iaitu 11.55 peratus, antara yang terendah berbanding negara-negara Asean.

“Antara langkah kerajaan adalah menerusi pemberian subsidi bersasar, selain meluaskan asas hasil cukai, menambah baik, menyemak semula struktur dan perundangan cukai serta memberi insentif-insentif pencukaian,” katanya pada sesi soal jawab di Dewan Rakyat hari ini.

Beliau berkata demikian bagi menjawab soalan tambahan Datuk Seri Johari Abdul Ghani (BN-Titiwangsa) berhubung tindakan kerajaan untuk menyelaras cukai-cukai yang dikutip bersesuaian dengan negara Asean untuk meneruskan pembayaran hutang bagi membiayai faedah dan subsidi.

Sementara itu, Ahmad berkata, kerajaan akan membentangkan Akta Tanggungjawab Fiskal di Parlimen pada tahun ini untuk membantu kerajaan mengawal selia kaedah negara membelanjakan wang.

Katanya, tumpuan kerajaan pada masa ini adalah berasaskan tiga aspek iaitu mengukuhkan kedudukan fiskal negara, meningkatkan hasil dan menstrukturkan ekonomi. – Bernama

See author's posts


Pembinaan jalan dari Miri ke Marudi, Long Terawan diteruskan

MULU: Kerajaan akan meneruskan rancangan pembinaan jalan dari Miri ke Marudi terus ke Long Terawan, kata Ketua Menteri Datuk Patinggi Abang Johari Tun Openg.

Menurutnya, pembinaan jalan tersebut yang dijangka siap dalam tempoh empat hingga lima tahun akan datang dijangka akan memacu pembangunan yang lebih pesat terutama di Ulu Baram.

“Ini (jalan) sudah kita buat. Jadi, dari Marudi hingga ke sitok bukan dekat. Kelak ada sahaja orang madah apa Abang Jo madah, tak ada jalan tok.

“ Tukang sihir tok banyak gilak, di pusing-pusing sidak nya. Tetapi saya madah dengan kitak, tok dah masuk program, kita bangunkan jalan terus ke Long Terawan.

“Dari Long Terawan ada lagi program (bina jalan). Tetapi sik saya padah di sitok,” katanya.

Ketua Menteri berkata demikian pada Majlis Pelancaran Rangkaian Jalur Lebar Luar Bandar Sarawak (MySRBN) di Long Terawan di sini, semalam.

Menurutnya, dengan siapnya jalan berkenaan kelak secara tidak langsung ia akan memperkasa usaha memajukan kegiatan pertanian dan memperhebatkan lagi sektor pelancongan di Baram.

Penduduk dari Long Terawan pula boleh pergi ke mana-mana sahaja menggunakan jalan perhubungan darat bukan sahaja ke Miri atau Bintulu malah boleh menggunakan jalan pesisir pantai dan Lebuh Raya Pan Borneo ke seluruh pelosok Sarawak.

Justeru, beliau menggesa warga Baram agar terus menyokong kerajaan Gabungan Parti Sarawak (GPS) terutama Ahli Dewan Undangan Negeri (ADUN) Mulu, Dato Gerawat Gala pada pilihan raya yang akan datang.

“Adalah nak dipolah saya, suruh saya menang dulu (pilihan raya negeri). Kita sokong Gerawat, kalau kita menang barulah kita dapat majukan kawasan masing-masing.

“Jangan tanya saya, bila beduk besar…  kita kini dalam darurat, di bawah pemerintahan Agong jadi terpulang kepada Agong,” katanya.

Turut hadir, Gerawat Gala, Menteri Pelancongan, Seni dan Kebudayaan Datuk Abdul Karim Rahman Hamzah, Ahli Parlimen Baram, Anyi Ngau dan Pengerusi SEDC, Tan Sri Datuk Amar Mohd. Morshidi Abdul Ghani.

Oleh ANTHONY PUNAN / ADUM LIU

See author's posts


Mekanisme subsidi bersasar sedang dirangka

TUMPUAN … Perdana Menteri Datuk Seri Ismail Sabri Yaakob menjawab soalan pada Mesyuarat Kedua Penggal Kelima Parlimen ke-14 bagi Dewan Rakyat di Bangunan Parlimen semalam. Persidangan Dewan Rakyat kali ini berlangsung selama 12 hari hingga 4 Ogos. • Foto BERNAMA

KUALA LUMPUR: Mekanisme sesuai bagi pelaksanaan subsidi bersasar sedang dirangka untuk memastikan peruntukan yang disalur kerajaan dinikmati mereka yang benar-benar berhak, kata Perdana Menteri Datuk Seri Ismail Sabri Yaakob.

Beliau berkata pelbagai perkara perlu diperincikan berhubung mekanisme berkenaan supaya peruntukan kerajaan untuk membantu rakyat negara ini tidak sewenang-wenangnya dinikmati pihak-pihak yang tidak layak, termasuk rakyat asing.

“Memang kerajaan kerugian besar akibat subsidi tersasar dan tidak bersasar ini kerana semua pihak menikmati subsidi yang sepatutnya dikhususkan untuk mereka yang berhak dapat iaitu golongan miskin,” katanya pada sesi soal jawab di Dewan Rakyat di sini semalam.

Beliau berkata demikian sebagai menjawab soalan tambahan Datuk Seri Anwar Ibrahim (PH-Port Dickson) berhubung tindakan kerajaan dalam menangani ketirisan subsidi yang turut dinikmati warga asing dan golongan kaya.

Ismail Sabri mengambil maklum bahawa perkara itu telah dikaji beberapa kerajaan sebelum ini, namun belum dapat dilaksanakan sehingga kini.

Perdana Menteri berkata kerajaan juga sedang mengambil tindakan mengekang aktiviti penyeludupan barangan yang disubsidi seperti minyak masak di peringkat industri dan di sempadan negara.

Beliau berkata pihak berkuasa akan melakukan audit terhadap pengilang dan mendapatkan maklumat terperinci mengenai pembeli mereka.

“Yang paling senang menyeleweng contohnya pembungkus minyak (repackers), mereka diberi kebenaran untuk membungkus satu tan minyak masak contohnya, ke mana minyak masak itu dihantar, jadi kita akan dapatkan maklumat terperinci di kilang-kilang itu, siapa penerima minyak masak berkenaan,” katanya.

Menurutnya dari segi penyeludupan di sempadan pula kerajaan telah mengarahkan Polis Diraja Malaysia (PDRM) dan Angkatan Tentera Malaysia (ATM) untuk terlibat mengawasi aktiviti itu, selain pihak Kementerian Perdagangan Dalam Negeri dan Hal Ehwal Pengguna (KPDNHEP).

“Kerajaan tidak berdiam diri, Perdana Menteri tidak boleh dikatakan tak melakukan apa-apa tindakan, Insya-Allah kita akan lakukan yang terbaik untuk negara,” katanya.

Mengulas lanjut Ismail Sabri berkata bagi membantu Keluarga Malaysia menangani kenaikan kos sara hidup, kerajaan memperuntukkan subsidi lebih RM77 bilion berbanding peruntukan asal RM31 bilion bagi 2022.

Beliau berkata ia termasuk subsidi minyak masak berjumlah RM4 bilion, gandum (RM40 juta), gas petroleum cecair (RM2.6 bilion), diesel (RM7.5 bilion) dan RON95 (RM27 bilion).

“Tidak ada subsidi yang ditarik balik, kalau ada kempen-kempen yang mengatakan sila kembalikan subsidi, itu tidak betul kerana subsidi tidak pernah ditarik balik sejak daripada mula kita laksanakan,” katanya.

Menurutnya subsidi yang diberikan kerajaan menyebabkan kadar inflasi negara berada pada 2.8 peratus, terendah di Asia Tenggara.

Perdana Menteri berkata selain pemberian subsidi, kerajaan turut menambah bantuan kewangan tunai melalui Bantuan Keluarga Malaysia (BKM), dengan golongan B40 menerima maksimum RM2,600 setahun.

“Insya-Allah kita tengok keadaan, kalau perlu naik, kita naikkan, kalau harga barang sudah stabil kita tidak naikkan,” katanya.

Sementara itu menjawab soalan Datuk Seri Mohd Salim Sharif (BN-Jempol) mengenai perbezaan  Pasukan Khas Jihad Tangani Inflasi dan Majlis Tindakan Sara Hidup Negara (NACCOL), Ismail Sabri berkata pasukan khas itu menumpukan isu semasa dan terkini mengenai kenaikan harga barangan.

Sebaliknya beliau berkata NACCOL yang bermesyuarat dua kali setahun membincangkan isu dasar yang bukan hanya meliputi harga barangan malah antaranya kos pengangkutan dan isu perumahan.

“Pasukan khas ini yang dipengerusikan Ketereh (Ahli Parlimen Ketereh Tan Sri Annuar Musa) perlu membuat pengumuman atau sidang akhbar dua kali seminggu, jadi rakyat tahu perkembangan dan apa tindakan yang dilakukan oleh kerajaan,” katanya. – Bernama

See author's posts


Semangat Klopp membara

PENGURUS Liverpool, Jurgen Klopp tidak sabar untuk bola sepak Inggeris disambung semula setelah diberhentikan selama tiga bulan kerana wabak Covid-19 dan berjanji akan merayakan gelaran Liga Perdana Inggeris dengan penuh bergaya.

Liverpool hanya memerlukan dua kemenangan untuk meraih gelaran liga pertama mereka dalam tempoh 30 tahun.

The Reds unggul dengan kelebihan 25 mata ke atas Manchester City ketika perlawanan dihentikan pada Mac lalu.

Bahkan skuad Klopp mampu merangkul gelaran dengan kemenangan dalam perlawanan pertama seandainya City tewas kepada Arsenal dalam satu daripada dua perlawanan yang dijadualkan berlangsung pada 17 Jun sebelum pusingan pertama perlawanan akhir minggu berikutnya.

“Saya sangat merindukannya,” kata Klopp kepada BBC.

“Saya tahu ia bukan perkara yang paling penting dalam hidup tetapi ia adalah semangat saya. Saya berharap semua penyokong menantikannya nanti,” ujarnya.

Setelah sekian lama menunggu untuk memenangi gelaan Liga Perdana, Liverpool berdepan dengan anti-klimaks apabila melakukannya di depan tempat duduk kosong dengan baki semua 92 perlawanan liga yang akan dilangsungkan tanpa kehadiran penonton.

Setahun yang lalu hingga hari ini, puluhan ribu peminat membanjiri jalan-jalan di sekitar Liverpool untuk meraikan kemenangan Piala Eropah keenam mereka.

Klopp menegaskan akan ada perarakan untuk meraikan gelaran it, walaupun sudah beberapa bulan selepas liga dimenangi.

“Sekiranya kita menjadi juara, apa sahaja perayaan yang mungkin dilakukan, kita akan melakukan secara berpasukan dan dengan semua penyokong kita pada masa dibenarkan untuk melakukannya lagi,” tambahnya.

“Saya berjanji bahawa jika ia berlaku akan ada perarakan juga. Bila sahaja. Siapa yang peduli. Kami hanya memerlukan satu hari apabila semua orang dapat datang dan kemudian kami akan melakukannya,” katanya lagi.

Anak-anak buah Klopp juga sudah cukup baik untuk memecah rekod jumlah mata dalam Liga Perdana Inggeris yang dicipta oleh Manchester City yang mencatat 100 dua musim lalu.

Liverpool meraih 82 mata dengan 27 masih menjadi pertaruhan dan Klopp tidak mahu melihat penurunan di peringkat akhir kempen.

“Senang untuk memikirkannya tetapi kami belum menjadi juara lagi dan kami tahu akan perkara itu. Masih ada 27 mata untuk kami dan pemain akan mencuba segala-galanya untuk meraih kesemuanya.

“Kami masih bukan juara dan mesti memenanginya. Ini kerana kami tidak mahu berhenti menang setelah dua perlawanan atau apa pun. Saya tidak melihat keputusan ditulis di bintang-bintang,”  tambahnya lagi. – AFP

See author's posts


Rancangan mitigasi banjir bernilai RM25 juta

SIBU: Jabatan Pengairan dan Saliran (DID) Bahagian Sibu telah mencadangkan rancangan mitigasi banjir bernilai RM25 juta untuk menyelesaikan masalah banjir kilat yang sering dialami penduduk di Kampung Sentosa dan Jalan Tekam.

Pengerusi Parti Bersatu Rakyat Sarawak (SUPP) Cawangan Dudong, Wong Ching Yong berkata, beliau telah difahamkan, terdapat 11.3 kilometer saliran di sekitar Kampung Sentosa berada di bawah seliaan Jabatan Pengairan dan Saliran Bahagian Sibu.

“Berhubung masalah banjir kilat di Kampung Sentosa dan Jalan Tekam, jabatan tersebut juga telah mengusulkan rancangan mitigasi banjir sekitar RM40 juta yang sedang memasuki tahap akhir perancangan iaitu persetujuan dari kerajaan negeri.

“Penyelesaian yang lebih cepat adalah dengan meningkatkan kekerapan pembersihan longkang dari satu kali hingga tiga kali setahun,” jelasnya kepada pemberita.

Katanya, Kerajaan Sarawak di bawah Gabungan Parti Sarawak (GPS) komited menyelesaikan masalah banjir di sini dengan melaksanakan rancangan tebatan banjir.

“Pengarah Jabatan Pengairan dan Saliran Bahagian Sibu, Ir Rudi Abang Zamhari telah memberikan jaminan perkara itu ketika pemimpin parti yang terdiri daripada Timbalan Pengerusi Parti Pesaka Bumiputera Bersatu (PBB) Cawangan Dudong, Jamil Julaihi, Kaunselor Nazatulshima Bujang dan saya sendiri mengadakan kunjungan ke pejabat Rudi di sini, semalam,” ujarnya.

Menurutnya, tujuan kunjungan itu untuk mencari jalan penyelesaian mengenai masalah banjir kilat yang kerap di Kampung Sentosa dan Jalan Tekam yang merupakan kawasan di bawah Dewan Undangan Negeri (DUN) Dudong.

“Rudi memaklumkan kepada kami bahawa Sibu adalah satu-satunya bandar di Sarawak yang mempunyai rancangan tebatan banjir dengan 11 lokasi untuk pemasangan pam air.

“Kawasan tersebut adalah di Sungai Engkabang (berhampiran dengan Kem PGA Lanang), Hulu Lanang, Jalan Alan, Jalan Ek Dee, Hotel Kingwood, Pasar Sentral Sibu, Sungai Bakong, Sungai Beranggau, Sungai Antu, Jalan Pahlawan dan Jalan Ling Kai Cheng,” ujarnya lagi.

Tambahnya, lima pam pertama telah siap dan beroperasi manakala enam pam lagi masih dalam proses pembinaan.

Oleh Akun Giman

See author's posts


Orang ramai di Bekenu patuhi SOP

BEKENU : Perniaga dan orang ramai mematuhi Prosedur Operasi Standard (SOP) bagi menggelak kompaum RM1,000 daripada pihak berkuasa.

Tinjauan Utusan Sarawak di sekitar pekan Bekenu semalam mendapati setiap kedai yang beroperasi mematuhi SOP dengan menyediakan alat bacaan suhu dan buku catatan nama pengunjung.

Menurut seorang pemilik kedai makanan yang enggan nama disiarkan berkata, bagi pengunjung yang tidak mahu melakukan bacaan suhu, catatan nama dan number telefon adalah tidak dibenarkan memasuki kedai.

Katanya, setakat ini tidak terdapat pengunjung atau pelanggan yang ingkar dengan SOP di sini.

Sehubungan SOP dan Perintah Kawalan Pergerakan Permulihan (PKPP) bahawa pihak berkuasa tempatan iaitu Majlis Daerah Subis (MDS) sentiasa melakukan pemantauan di sekitar pekan Bekenu.

Pemantauan MDS adalah dilakukan bersama pihak PDRM dan dibantu anggota Jabatan Sukarelawan Malaysia (RELA), tambahnya.

Utusan Sarawak turut difahamkan bahawa pihak berkuasa berkenaan sentiasa melakukan pemantauan di kedai Simpang Bekenu, Simpang Batu Niah, pekan Batu Niah dan Sepupok.

Justeru itu, orang ramai sangat dinasihati agar terus mematuhi SOP bagi menjaminkan keselamatan bebas dari wabak Covid-19 yang bahaya.

Setakat ini, Daerah Subis adalah merupakan sebuah daerah yang masih dalam kategori zon hijau di Sarawak.

See author's posts


Mohd Ali, Ras Adiba angkat sumpah Senator

KUALA LUMPUR: Timbalan Pengerusi Badan Perhubungan UMNO Melaka, Datuk Seri Mohd Ali Mohamad dan personaliti televisyen, Ras Adiba Radzi mengangkat sumpah sebagai senator di Dewan Negara semalam.

Mohd Ali, 56, dan Ras Adiba, 51, mengangkat sumpah di hadapan Yang Dipertua Dewan Negara, Tan Sri SA Vigneswaran di bangunan Parlimen, di sini semalam.

Mohd Ali, yang juga Ketua UMNO Bahagian Tangga Batu, akan memegang jawatan itu selama tempoh tiga tahun berkuat kuasa 11 Mei lepas bagi mewakili negeri Melaka.

Sementara Ras Adiba yang merupakan Presiden Orang Kelainan Upaya (OKU) Sentral, akan memegang jawatan bagi tempoh yang sama berkuat kuasa semalam sebagai mewakili golongan OKU.

Pelantikan Mohd Ali diumum Speaker Dewan Undangan Negeri Melaka, Datuk Seri Ab Rauf Yusoh setelah mendapat undian majoriti 16 Ahli Dewan Undangan Negeri (ADUN) Perikatan Nasional (PN) daripada 28 ADUN pada sidang DUN, 11 Mei lepas.

Mohd Ali, yang juga Penasihat UMMAH Melaka, merupakan bekas guru serta ahli perniagaan dan lulusan Institut Bahasa Kuala Lumpur dalam bidang perguruan.

Ketika ditemui pemberita, Mohd Ali berkata beliau akan membawa isu rakyat terutama kebajikan dan pendidikan masyarakat luar bandar sebagai wadah utama ke Dewan Negara.

“Dengan pengalaman sebagai guru selama 10 tahun dan ahli perniagaan, saya akan satukan dan bagaimana ia boleh membantu guru-guru dan masyarakat dalam perniagaan terutamanya,” kata beliau.

Ras Adiba yang berasal dari Petaling Jaya pula merupakan individu ketiga dilantik sebagai senator mewakili golongan OKU.

Mempunyai pengalaman dalam bidang kewartawanan dan penyiaran selama lebih 34 tahun, beliau menyifatkan pelantikan itu satu penghormatan kepada industri media negara.

Bekas pembaca berita dan atlet paralimpik negara itu berkata antara perkara yang akan diusulkan adalah mengenai pendidikan, pekerjaan dan infrastruktur golongan OKU di negara ini.

“Saya tidak sabar-sabar untuk turun padang dan berjuang bagi membantu pelaksanaan Akta OKU dan membantu isu-isu inklusiviti dan hak kepada OKU,” katanya.

Sebagai bekas warga media, beliau juga mahu melihat lebih ramai OKU terlibat dalam bidang penyiaran dan kewartawanan.

Pada majlis yang sama itu, Yang Dipertua Dewan Negara turut mengumumkan pelantikan Setiausaha Dewan Negara baharu, Muhammad Sujairi Abdullah, 43, berkuat kuasa 22 Feb lepas. – Bernama

See author's posts


Tun Taib terima kunjungan Panglima Medan Timur Tentera Darat

KUCHING: Yang di-Pertua Negeri, Tun Pehin Sri Abdul Taib Mahmud menerima kunjungan hormat daripada Panglima Medan Timur Tentera Darat yang baharu, Leftenan Jeneral Dato’ Mardzuki Muhammad di Demak Jaya, disini, semalam.

Kunjungan hormat pertama Mardzuki ini adalah sebagai sesi suai kenal setelah mengambil alih jawatan Panglima Medan Timur Tentera Darat Kelima pada 20 November 2020 bagi menggantikan Leftenan Jeneral Datuk Mohd Zakaria Yadi yang kini memegang jawatan Ketua Staf Markas Angkatan Tentera Malaysia.

Kehadiran beliau turut diiringi oleh Panglima 1 Divisyen, Mejar Jeneral, Dato’ Dzulkafli Mustaffa dan Panglima 9 Briged, Brigedier Jeneral Shamshor Jaafar.- Penerangan

See author's posts


Aubameyang wira kebangkitan Arsenal

PIERRRE-Emerick Aubameyang menjaringkan dua gol ketika Arsenal kembali bersaing untuk mencari tempat dalam pertandingan Eropah musim depan dengan mengalahkan Norwich 4-0 pada semalam.

Di Stadium Emirates, Aubameyang bergerak bersama Jamie Vardy sebagai penjaring terbanyak Liga Perdana Inggeris dengan 19 gol pada malam yang berbeza buat kedua-dua pesaing ‘Golden Boot’ ini.

Arsenal mencatatkan kemenangan ketiga berturut-turut untuk naik ke tangga ketujuh menentang pasukan Norwich yang semakin mundur zon penyingkiran.

Penjaga gol Canaries, Tim Krul tidak memberikan bantuan dengan menghadiahkan gol pembuka kepada Aubameyang ketika dia terperangkap ketika berusaha menggelecek pemain antarabangsa Gabon itu.

Pertama Aubameyang menyaksikan beliau mencapai 50 gol dalam Liga Perdana dalam 79 penampilan – menjadikannya pemain Arsenal terpantas yang mencapai mercu tanda itu.

“Seorang pemain yang dapat menjaringkan sebanyak mungkin gol dalam jangka waktu yang singkat memberitahu anda segalanya tentang betapa pentingnya dia untuk kami,” kata bos Arsenal, Mikel Arteta.

Aubameyang kemudiannya mencipta gol untuk Granit Xhaka untuk menjadikannya 2-0 sebelum separuh masa dan kemudian diberikan satu lagi hadiah ketika penyerang Norwich, Josip Drmic menggodanya untuk menjadikannya 3-0.

Cedric Soares, yang dibeli dari Southampton pada Januari, membuat penampilan sulung yang harus diingatnya dengan rembatan jarak jauh sembilan minit sebelum tamat untuk melengkapkan pesta gol tuan rumah. – AFP

LIGA PERDANA INGGERIS

See author's posts


Jumlah penerima BPN RM10.77 juta

KUALA LUMPUR: Jumlah penerima Bantuan PRIHATIN Nasional (BPN) daripada kumpulan pertama hingga ketiga dianggarkan seramai 10.77 juta, melibatkan peruntukan sebanyak RM11.5 bilion pada akhir Jun, kata Menteri Kewangan Tengku Datuk Seri  Zafrul Abdul Aziz.

“Ini merupakan peruntukan tambahan sebanyak RM1.5 bilion,” katanya semasa membentangkan Laporan Ketujuh Pencapaian PRIHATIN-Laksana semalam.

Beliau berkata, sehingga 31 Mei, status pencapaian bagi Fasa Pertama dan Kedua dalam kumpulan pertama BPN sebanyak 96.5 peratus, dan dalam Fasa Pertama, seramai 7.93 juta penerima telah menerima bayaran berjumlah RM5.56 bilion.

“Bagi Fasa Kedua, seramai 7.90 juta penerima telah menerima bayaran berjumlah RM3.55 bilion,” katanya.

Bagi kumpulan kedua penerima BPN yang diumumkan pada 9 Mei lepas, Tengku Zafrul berkata jumlahnya sebanyak 2.3 juta penerima.

“Daripada jumlah ini, sehingga 31 Mei, seramai 2.08 juta penerima telah menerima bantuan BPN yang dibuat secara sekali gus berjumlah RM1.57 bilion,” katanya.

Bagi kumpulan ketiga iaitu mereka yang membuat rayuan antara 11 dan 31 Mei, beliau berkata, sebanyak 170,000 rayuan telah diterima dan akan disemak secara manual.

“Keputusan akan diumumkan pada pertengahan Jun dan bayaran sekali gus bermula pada akhir Jun,” katanya.

Mengenai program i-Lestari Kumpulan Wang Simpanan Pekerja (KWSP), Tengku Zafrul berkata setakat 31 Mei, sebanyak empat juta permohonan telah diluluskan, meningkat daripada 3.9 juta sebelum ini.

“Jumlah pembayaran ini melibatkan RM1.9 bilion sebulan,” katanya.

Bagi langkah pengurangan caruman KWSP oleh pekerja kepada tujuh peratus daripada 11 peratus, beliau berkata, jumlah pengurangan caruman yang dianggarkan akan diterima oleh ahli KWSP untuk bulan Mei adalah RM895 juta.

“Sehingga 31 Mei, kerajaan mendapati semakin ramai pekerja membuat pilihan sendiri untuk mengekalkan caruman mereka pada kadar 11 peratus, iaitu seramai 1.7 juta, atau kira-kira 23 peratus daripada pencarum KWSP berbanding 1.5 juta sebelum ini,” katanya.

Bagi bayaran khas RM600 secara ‘one-off’ yang akan diberikan kepada pemandu pelancong, Tengku Zafrul berkata sehingga 31 Mei, seramai 6,470 pemandu pelancong telah menerima bayaran tersebut berjumlah RM3.9 juta.

Bagi pemandu e-hailing, katanya setakat 31 Mei, kerajaan telah menyalurkan bayaran bantuan khas sebanyak RM34 juta melalui e-dompet kepada 68,336 penerima.

Beliau berkata pembayaran untuk 8,300 pemandu e-hailing tambahan sedang diproses.

Mengenai 30,000 pemandu teksi yang mengadu tidak menerima bantuan khas kerana kad pemandu teksi mereka telah tamat tempoh sah laku, katanya pada 23 Mei lepas, Kementerian Pengangkutan telah mengumumkan bahawa bayaran khas ini akan dipanjangkan kepada mereka dengan syarat kad pemandu diperbaharui dan mereka diberi tempoh sehingga 1 Julai.- Bernama

See author's posts


Dewan, padang SMK Tinjar dinaik taraf

LONG LAMA : Sejumlah RM1.2 juta telah diperuntukkan bagi  menaik taraf dewan dan padang sekolah SMK Tinjar yang akan dilaksanakan tidak lama lagi.

Menteri Muda Kerajaan Tempatan yang juga Ahli Dewan Undangan Negeri Marudi Datu Dr Penguang Manggil berkata banyak lagi pembangunan akan dilaksanakan terutama yang terletak di kawasan pedalaman.

Katanya kerajaan akan terus membangunkan kawasan di pedalaman Baram bagi melengkapkan pembangunan infrastruktur asas melalui projek-projek rakyat.

“Apa yang penting rakyat perlu memberi keyakinan dan sokongan kepada kerajaan supaya projek-projek rakyat dapat diteruskan,” katanya ketika menyampaikan ucapan pada majlis penutupan rasmi program “Merdeka health Walk 2020” semalam.

“Merdeka Helath Walk 2020” tersebut yang disertai hampir 200 orang bermula dari jambatan Pehin Sri Adenan Satem Long Lama ke jambatan Lapok pada jam 4.00 pagi anjuran bersama Pejabat Daerah Telang Usan dan Panel Penasihat Klinik Kesihatan Long Lama sempena sambutan Hari Kebangsaan 2020.

Dalam pada itu beliau mengimbas kembali perbezaan keadaan Baram sebelum ini berbanding sekarang dengan banyak perubahan dan pembangunan yang telah dinikmati penduduk Baram.

“Sebagai contoh rakyat di kawasan Baram kini telah menikmati perhubungan jalan raya yang sempurna menuju ke Lapok atau Long Lama berbanding dahulu yang terpaksa menggunakan jalan tanah yang memakan masa berhari-hari untuk sampai ke sesuatu tempat,” katanya.

Malahsebelum ini bekalan api elektrik dan air memang sukar untuk dinikmati tetapi sekarang rakyat harus bersyukur kerana semua kemudahan asas seperti ini telah pun dilaksanakan kerajaan.

Turut hadir pada majlis tersebut Pembantu Residen Miri, Abdul Aziz, Pegawai Daerah Telang Usan Baru Tai, Pengerusi Majlis Daerah Marudi, Kaunselor Edward Mendai serta  ketua-ketua masyarakat setempat.

Oleh Jiku Juguong

See author's posts


JPS diarah lihat keadaan longkang, elak tersumbat, banjir

KUCHING: Jabatan Pengairan dan Saliran (JPS) Sarawak diarah buat kajian keadaan longkang yang sedia ada, sama ada ia mampu menampung jumlah air hujan yang semakin meningkat atau tidak.

Timbalan Premier Sarawak, Dato Sri Dr Sim Kui Hian berkata, ini berikutan isi padu air hujan yang semakin meningkat terutama pada musim tengkujuh dan longkang yang dibina 50 tahun lalu mungkin tidak dapat menyalurkan peningkatan air hujan.

“Saya dapati agak sukar untuk memandu kerana hampir tidak nampak jalan disebabkan hujan yang luar biasa dan tidak dapat mengalir dengan cepat,” katanya.

Beliau berkata demikian selepas melancarkan Pusat Pembelajaran Awam (CLC) Jabatan Bomba dan Penyelamat Malaysia (JBPM) Sarawak di Balai Bomba Batu Lintang di sini, hari ini.

Dr Sim berkata arahan juga telah diberikan untuk membersihkan longkang daripada sampah-sarap.

Beliau juga mahukan supaya semua agensi kerajaan negeri dan persekutuan sentiasa bersedia menghadapi sebarang bencana luar jangka.

“Misalnya banjir yang melanda Semenanjung Malaysia awal tahun ini menyaksikan orang ramai menuding jari siapa yang harus dipersalahkan kerana tindakan menyelamat yang lambat.

“Kita tidak mahu Sarawak berada dalam keadaan seperti itu. Jika ia berlaku, kita mahu semua orang selamat dan meminimumkan kesusahan.

“Jawatankuasa Pengurusan Bencana Sarawak bersama-sama agensi persekutuan dan negeri sentiasa bersedia sedia dan bertindak terhadap sebarang krisis terutama banjir,” katanya.

Oleh NICKELYSON LAKUN

Keterangan gambar

Taklimat.. Pengarah Bomba Sarawak, Datu Khirudin Drahman memberi taklimat kepada Dr Sim selepaspelancaran Pusat Pembelajaran Awam Jabatan Bomba Negeri Sarawak di Balai Bomba Batu Lintang, Kuching hari ini. Gambar Herriey Naha.

See author's posts


NAAM cadang anjur dua kejohanan

PERSATUAN Memanah Kebangsaan Malaysia (NAAM) merancang menganjurkan Kejohanan Kebangsaan dan Kejohanan Remaja Kebangsaan dalam tempoh terdekat, selepas ‘sepi’ tanpa sebarang kejohanan tahun ini ekoran pandemik Covid-19.

Presiden NAAM, Datuk Abdul Hamid Hasan berkata Kejohanan Remaja Kebangsaan dijangka diadakan pada November, manakala Kejohanan Kebangsaan dijadual pada Disember, namun venue bagi kedua-dua acara itu belum diputuskan.

“Tahun 2020 memang tidak ada aktiviti langsung dan hanya dua kejohanan dibenarkan untuk tahun ini. Jadi ini platform terbaik untuk menguji prestasi atlet. Namun lokasi kejohanan masih dalam perbincangan, kemungkinan tidak akan keluar dari kawasan Lembah Klang kerana semua kemudahan ada di sini.

“Satu lagi venue, mungkin di lapangan memanah di Johor, iaitu venue untuk Sukan Malaysia (Sukma) tahun depan,” katanya kepada pemberita selepas Mesyuarat Jawatankuasa Kerja Majlis Sukan Negara (MSN), di sini, semalam.

Mengulas lanjut mengenai kejohanan antarabangsa yang bakal disertai pemanah negara, Abdul Hamid berkata sekiranya pandemik Covid-19 kembali reda, atlet kebangsaan akan menyertai sekurang-kurangnya tiga acara antarabangsa tahun depan.

Jelasnya, antara kejohanan yang akan disertai ialah Piala Asia di Bangkok, pada bulan Mac, Piala Dunia di Shanghai, China (Mei) serta kejohanan kelayakan Sukan Olimpik (Tokyo 2020) iaitu Kejohanan Dunia di Paris pada bulan Jun.

“Untuk Sukan Olimpik, kita sasar untuk raih pingat. Sekarang Sukan Olimpik telah ditunda ke tahun depan, ia memberi ruang dan lebih masa untuk pemanah negara buat latihan sebagai persediaan ke kejohanan kelayakan itu nanti,” katanya.

Setakat ini, hanya Khairul Anuar Muhamad berjaya menempah slot ke Sukan Olimpik Tokyo selepas mara ke saingan akhir Kejohanan Dunia di Belanda pada Jun tahun lalu.- Bernama

See author's posts


Mawan nemuai ngabas peranak

PAKAN: Calon Gabungan Parti Sarawak (GPS) N47 Pakan, Tan Sri William Mawan Ikom nurun ngabas rayat di Rumah Achan, Supi.

Tu sebengkah ari pejalai iya kena ngeranchakka pengawa kimpin beserimbai enggau Pengawa Bepilih Besai (PRN) Sarawak ke-12 di sitak nya.

Oleh AKUN GIMAN

See author's posts


Penduduk Utara Sarawak mahu PM baru tangani isu ekonomi, rasuah

LIMBANG: Penduduk di utara negeri ini mahu Perdana Menteri baharu, Datuk Seri Anwar Ibrahim dapat memberi fokus dalam isu ekonomi, sosial serrta membanteras rasuah.

Seorang peniaga Jessica Phang 40-an (gambar) berkata besar harapan rakyat Sarawak terutama di Bahagian Limbang supaya ekonomi dapat dipulihkan.

“Memang  saya mahu ekonomi kita stabil dan kembali pulih. Kita juga berharap nilai mata wang (ringgit) kita kembali naik… jadi taklah barang barang keperluan  mahal,” katanya ketika ditemui di sini hari ini.

Jessica juga berharap Anwar bersama barisan Kabinet yang akan dilantik nanti terdiri daripada individu ikhlas dalam membantu negara memerangi rasuah hingga ke akar umbi sambil memperkasa perkhidmatan awam.

“Kita tidak mahu gejala rasuah ini terus bermaharaja lela kerana ia akan merosakkan masyarakat dan negara,”katanya.

Beliau juga mahu rakyat memberi masa kepada Anwar untuk memulihkan negara.

Katanya, menjadi harapan rakyat agar Anwar dan barisan kabinet yang dibentuk nanti lebih cakna kepada rakyat dan berjuang untuk rakyat.

Dari segi bantuan kerajaan pula kata Jessica, kerajaan perpaduan nanti perlu melihat golongan yang benar-benar dibantu agar bantuan dapat sampai kepada golongan sasar.

Sementara itu, Omarali Matjais 60-an (gambar) dari Lawas optimis kerajaan perpaduan akan terus mengangkat negara ke landasan terbaik tanpa meminggirkan rakyat.

Katanya, kerajaan perpaduan bermaksud kerajaan yang dibentuk melalui kerjasama parti-parti politik yang berseteru dengan tujuan, dalam kontek Malaysia masa kini, tiada satu parti  yang mempunyai sokongan majoriti dan menangani krisis ekonomi yang dijangka berlaku mulai 2023.

“Maka, pembentukan kerajaan perpaduan seperti yang berlaku sekarang adalah sesuatu yang positif dari segi melonjakan sosioekonomi yang tenat sejak merebaknya COVID-19,” katanya.

Oleh ADENG EDRUS

See author's posts


15,300 KIR Parlimen Mukah terima bakul makanan

MUKAH:  Sejumlah 15,300 Ketua Isi Rumah (KIR)  di kawasan Parlimen Mukah  akan menerima Bakul Makanan mulai hari ini (Selasa).

Sumbangan ini adalah   daripada Timbalan Menteri Di Jabatan Perdana Menteri Hal Ehwal Sabah Dan Sarawak merangkap Ahli Parlimen Mukah,  Dato  Hanifah Hajar Taib.

Simbolik penyerahannya diadakan semalam dan menyaksikan  Residen Bahagian Mukah, Hamdiah Bakir,  menerimanya daripada  Rosli Sopok yang mewakili Hanifah.

“Ia akan diagihkan kepada KIR di penempatan penduduk kawasan Parlimen 213  yang merangkumi Dewan Undangan Negeri(DUN)  Dalat, Tellian dan  Balingian. Saya difahamkan ia mengandungi beras, biskut, mi segera,  bihun, gula, garam, kopi, teh, kari ayam  dan sardin yang bernilai keseluruhan RM50 bagi sebuah bakul makanan,” kata Hamdiah  kepada media.

Beliau menambah bahawa jumlah keseluruhan nilai bantuan bakul tersebut adalah melebihi yang telah diperuntukkan untuk setiap kawasan parlimen.

“Ia akan diagihkan melalui penempatan masing-masing dengan bantuan Ketua Masyarakat, Ketua Kaum, Tuai Rumah, Kapitan dan melalui Jawatankuasa Kemajuan dan Keselamatan Kampung (JKKK) dan juga terus kepada penduduk,“ katanya lagi.

Sementara itu, Rosli menyatakan jumlah keseluruhan dana digunakan adalah RM765,000 atau jauh melebihi peruntukan RM300, 000 bagi satu kawasan Parlimen.

“ Peruntukan Program Bakul Makanan Ahli Parlimen Malaysia ialah RM300,000 dan RM465,000 adalah daripada peruntukan bencana Parlimen Mukah. Pengagihan akan bermula pada esok (Selasa) dan penghantarannya akan  berperingkat-peringkat bergantung kepada bekalan. Saya mohon  penduduk untuk  bersabar,” ujarnya.

Kata Rosli, kawasan yang boleh dihubungi melalui kenderaan darat akan menerima bantuan dahulu, diikuti  di kawasan Nanga Baoh dengan menggunakan perahu atau kapal.

Difahamkan bantuan bakul makanan PEMULIH (Pakej Perlindungan Rakyat dan Pemulihan Ekonomi) bagi Negeri Sarawak berkenaan ialah untuk meringankan sedikit beban yang dihadapi penduduk berikutan pandemik Covid-19 ini.

Juga kelihatan hadir pada penyerahan ringkas yang diadakan di Dewan Seri Pekala Kuala Lama adalah dua  lagi Pegawai Khas Pusat Khidmat Mukah, Almahakim Norshidi dan Elizabeth Payong.

Oleh Henry B Siyu

See author's posts


Kerjasama PETROS, POSCO untuk serap, simpan karbon di Sarawak

KUCHING: Petroleum Sarawak Berhad (PETROS) hari ini menandatangani Memorandum Persefahaman (MoU) dengan syarikat Kumpulan POSCO dari Korea untuk kerjasama membangunkan perniagaan penyerapan dan penyimpanan karbon (CCS) di Sarawak.

PETROS, syarikat minyak dan gas milik kerajaan Sarawak diwakili Pengerusinya, Tan Sri Datuk Amar Hamid Bugo; Ketua Eksekutif Kumpulan, Janin Girie dan Pemangku Naib Presiden Kanan Pengurusan Sumber Sarawak, Anyi Ngau.

Kumpulan POSCO pula diwakili Ketua Perniagaan Hidrogen POSCO Holdings, Cho Ju-Ik.

Upacara itu disaksikan Premier Sarawak, Datuk Patinggi Tan Sri Abang Johari Tun Openg.

Dalam ucapannya, Hamid berkata pihaknya menghargai kepercayaan dan keyakinan Abang Johari dan kerajaan Sarawak kerana memberikan PETROS sebagai pengurus penyerapan dan penyimpanan karbon untuk negeri ini.

“Kita kongsi keyakinan dan kepercayaan ini dalam arena CCS. Dengan sokongan dan kerjasama yang betul, kita boleh membantu Sarawak mencapai taraf kelas dunia dalam CCS,” katanya.

PETROS sebagai pengurus perniagaan CCS di Sarawak, menandatangani perjanjian dengan POSCO Holdings-POSCO International-POSCO Engineering & Construction Co, Ltd.

Empat syarikat ini akan menjalankan kajian bersama terhadap tapak berpotensi penyimpinan karbon di Sarawak berdasarkan data yang ada disediakan PETROS.

Melalui kerjasama itu nanti, pelepasan karbon dioksida (CO2) dari Korea ke hab CCS di Sarawak, akan disimpan dan diserap untuk memerangkap haba dalam gas rumah hijau.

Cho Ju-Ik pula berkata, POSCO International memiliki pengalaman luas dalam penerokaan serta pengeluaran minyak dan gas.

“POSCO E&C sudah menyiapkan kajian terperinci untuk kemudahan CO2, maka kami yakin untuk mempercepatkan usaha penyerapan (karbon) di peringkat kumpulan,” katanya.

CO2 adalah gas rumah hijau yang memerangkap haba, secara beransur-ansur menyebabkan pemanasan global. Ia kekal di udara dan lautan selama beribu-ribu tahun.

Hadir sama, Timbalan Menteri Tenaga dan Kelestarian Alam Sekitar, Dr Hazland Abang Hipni; Setiausaha Kerajaan Negeri, Datuk Amar Mohamad Abu Bakar Marzuki dan Setiausaha Kerajaan Negeri, Dato Sri Dr Wan Lizozman Wan Omar.

See author's posts


Pengundi 96 tahun antara terawal mengundi

TANJUNG MALIM: Walaupun terpaksa berkerusi roda dan wujudnya kebimbangan ancaman Covid-19, pengundi tertua dalam kawasan Dewan Undangan Negeri (DUN) Slim, M. Renggaiyah, 96, masih mahu menunaikan tanggungjawab pada Pilihan Raya Kecil (PRK) DUN itu semalam.

Bekas anggota pasukan Homeguard menentang komunis ketika zaman darurat  itu tiba di pusat mengundi Sekolah Jenis Kebangsaan Tamil Trolak di Trolak Pekan, dekat sini, kira-kira 8.30 pagi dengan berkerusi roda yang ditolak anak angkatnya Mohd Riduan Jalil, 57.

Sebaik tiba di pusat mengundi itu, Renggaiyah membuat pemeriksaan suhu badan di kaunter saringan sebagai mematuhi prosedur operasi standard (SOP) ditetapkan Suruhanjaya Pilihan Raya (SPR) bagi mencegah penularan Covid-19.

“Saya tidak pernah meninggalkan tanggungjawab mengundi dan seingat saya sudah 15 kali saya mengundi termasuk hari ini,” katanya ketika ditemui pemberita selepas selesai mengundi.

Menurut Renggaiyah, beliau bangun seawal 5.30 pagi kerana terlalu teruja untuk menunaikan tanggungjawab mengundi walaupun tempat tinggalnya terletak berhampiran dengan pusat mengundi.

PRK DUN Slim menyaksikan pertandingan tiga penjuru antara calon Barisan Nasional (BN), Mohd Zaidi Aziz dengan dua calon Bebas iaitu peguam, Amir Khusyairi Mohamad Tanusi serta bekas guru S. Santharasekaran.

Dalam pada itu, calon-calon bertanding pada PRK itu turut dilihat meninjau proses mengundi semalam.

Ketiga-tiga calon yang bertanding itu bagaimanapun tidak mengundi di DUN berkenaan.

Turut meninjau proses pengundian ialah Naib Presiden UMNO Datuk Seri Ismail Sabri Yaakob dan Setiausaha Agung UMNO Datuk Seri Ahmad Maslan. – Bernama

See author's posts


Ramadan PKP normal baharu beri hikmah

KUALA
LUMPUR: Hari ini masuk hari ke-38 pelaksanaan Perintah Kawalan Pergerakan (PKP)
dan esok dijangka buat pertama kali umat Islam di negara ini akan mula berpuasa
dalam satu suasana normal baharu berikutan penularan pandemik Covid-19.

Jika
tahun-tahun sebelum ini, keadaan di lebuh raya ketika ini sudah pasti penuh
sesak dengan kenderaan warga kota yang ingin pulang ke kampung bagi menyambut
bulan Ramadan, namun kali ini keadaannya jauh berbeza, lebuh raya kelihatan
lengang.

Ini
kerana tiada sebarang pergerakan rentas negeri dibenarkan dan orang ramai tidak
boleh pulang ke kampung untuk menyambut puasa sepanjang tempoh PKP ini bagi
menyekat penularan virus berbahaya itu.

Bagaimanapun,
mereka yang sebelum ini pulang ke kampung halaman sebelum tempoh PKP
dikuatkuasakan dan kini ingin kembali ke rumah masing-masing diberi kelonggaran
berbuat demikian.

Menteri
Kanan (Kluster Keselamatan) Datuk Seri Ismail Sabri Yaakob Selasa lepas  memaklumkan permohonan boleh dilakukan secara
dalam talian mulai Sabtu ini, menggunakan aplikasi ‘Gerak Malaysia’ atau
memohon di balai polis berhampiran.

Namun
harus diingat ia bukan lesen untuk orang ramai melakukan pergerakan secara
besar-besaran kerana jika tidak, usaha kerajaan melaksanakan PKP dan perjuangan
barisan hadapan untuk memutuskan rantaian penyakit itu sebelum ini akan menjadi
sia-sia.

Bulan
Ramadan kali ini juga pasti dirindui untuk menunaikan solat tarawih berjemaah
di masjid selain kemeriahan bazar Ramadan yang menjual pelbagai juadah seperti
martabak, popia, ayam golek dan air katira.

Namun
usah risau kerana kerajaan memberi jaminan barangan basah dan keperluan asas
lain mencukupi untuk menampung permintaan rakyat seluruh negara secara
berterusan termasuk sepanjang bulan Ramadan.

Jadi
inilah masa yang sesuai bukan sahaja kaum ibu atau bapa mahupun yang bujang
untuk mengasah bakat masing-masing dalam bidang masakan, malah waktu terbaik
mencuba perkakas dapur seperti ‘air fryer’ dan ‘thermomix’ yang menjadi trend
ketika ini untuk menyediakan juadah berbuka.

Soal
resipi? Jangan risau. Tanya saja ‘Pakcik Google’, pasti pelbagai resipi dapat
diberikan mengikut cita rasa masing-masing, baik masakan barat, Cina atau
India, mahupun juadah tradisional ala baharu.

Untuk
mereka yang lebih selesa membeli makanan di luar, juga tidak perlu bimbang,
walaupun bazar Ramadan tidak dibenarkan, perkhidmatan e-bazar tetap ada dengan
penghantaran melalui perkhidmatan e-panggilan untuk menghantar juadah yang
dikehendaki.

Bagi
mereka yang resah kerana tidak dapat bertarawih di masjid, waktu ini harus
digunakan sebaiknya untuk beribadat dan solat tarawih berjemaah bersama
keluarga di rumah, secara tidak langsung mengeratkan lagi hubungan yang selama
ini mungkin agak renggang dek hambatan tugas harian masing-masing.

Dalam
lapan hari pelaksanaan PKP fasa tiga, telah tujuh kali kes positif Covid-19
direkodkan berada pada paras dua angka, sudah cukup membuktikan usaha yang
dilakukan kerajaan selama ini bukan satu langkah kosong.

Jadi
teruslah bertahan, duduk diam-diam di rumah, kerana kita sudah hampir untuk
mencapai kejayaan.

Anggaplah
bulan Ramadan kali ini bukan sahaja perjuangan kita untuk menentang nafsu,
lapar dan dahaga, tetapi juga perjuangan menentang virus Covid-19 yang telah
meragut banyak nyawa di seluruh dunia. – BERNAMA

See author's posts